title: Sossu (yhdistys)

text:
Vuonna 1987 perustettu Seinäjoen AMK:n sosiaalialan opiskelijat - SOSSU ry toimii Seinäjoen ammattikorkeakoulun sosiaalialan opiskelijoiden hyväksi. Opiskelijayhdistystoiminta on opiskelijoiden itsensä kehittämää ja ylläpitämää toimintaa opiskelijoiden oman opiskeluympäristön, koulutuksen ja vapaa-ajan kehittämiseksi. SOSSU ry:n toiminnasta vastaa hallitus, joka valitaan Seinäjoen ammattikorkeakoulun sosiaalialan opiskelijoiden keskuudesta joka syksy, aina vuodeksi kerrallaan.
SOSSU ry:n hallituksen tarkoituksena on valvoa ja edistää sosiaalialan opiskelijoiden etuja, hyvinvointia, viihtyvyyttä ja opintojen sujumista omassa toimipisteessään.


title: Riolan kirkko

text: Riolan kirkko on Alvar Aallon suunnittelema rakennuskokonaisuus Italiassa, Riolan pikkukaupungissa Bolognan maakunnassa. Kirkon tukirakenne koostuu kuudesta epäsymmetrisestä betonikaaresta. Niiden välistä siivilöityy luonnonvaloa pohjoiseen aukeavista ikkunoista.


title: Riolan kirkko

text: Rakennuksen piirustukset hyväksyttiin vuonna 1966, mutta projekti vahvistettiin vasta 1975, puoli vuotta ennen Aallon kuolemaa. Rakennus valmistui vuonna 1978, ja sen kellotapuli 1990-luvulla.


title: Riolan kirkko

text: Kirkon suunnittelussa on otettu huomioon joki, vuoret ja läheinen Rocchetta Mattei -linna.


title: Ulf Göran Ahlfors

text: Ulf Göran Richard Ahlfors (1. huhtikuuta 1932 Helsinki – 17. marraskuuta 2017 Helsinki) oli suomalainen psykiatri ja professori. Ahlfors aloitti lääketieteen opinnot Helsingin ja Turun yliopistossa ja valmistui lääketieteen lisensiaatiksi Turusta 1960. Hän sai psykiatrian erikoispätevyyden vuonna 1964, ja tohtoriksi hän väitteli Helsingissä vuonna 1969 tutkimuksella, joka käsitteli rottien käyttäytymistä alkoholin vaikutuksen alaisena.


title: Ulf Göran Ahlfors

text: Ahlfors työskenteli pitkään Hesperian sairaalassa: apulaisylilääkärinä 1968–1979 ja ylilääkärinä 1979–1995. Lisäksi hän opetti psykiatriaa muun muassa Helsingin yliopistossa, jossa hänellä oli dosentuuri vuodesta 1975 ja jossa hän hoiti psykiatrian professuuria viransijaisena useita jaksoja erityisesti 1980-luvulla. Ahlfors sai professorin arvonimen vuonna 1979, ja hänen mukaansa nimettiin Hesperian sairaalan Ahlfors-sali. Eläkkeelle jäätyään Ahlfors piti yksityisvastaanottoa Helsingin Eirassa 80-vuotiaaksi asti. Hän julkaisi ruotsinkielisen psykopatologian oppikirjan vuonna 1983.


title: Ulf Göran Ahlfors

text: Kirjallisia lahjojaan Ahlfors toteutti Turun ruotsalaisessa teatterissa, johon hän kirjoitti työryhmän jäsenenä revyitä, ja hän toimitti radion ja television viihdeohjelmia. Hän oli viehättynyt erityisesti satiirista.


title: Lassi Jaakkola

text: Lassi Sakari Jaakkola (s. 6. lokakuuta 1953 Eurajoki) on journalisti, joka toimi pitkään sanomalehti Keskipohjanmaan päätoimittajana.


title: Lassi Jaakkola

text: Lassi Jaakkola syntyi maanviljelijä Teuvo Sakari Jaakkolan ja pankkivirkailija Eila Irmeli Kalliokarin perheeseen. Hänen puolisonsa vuodesta 1983 on toimintaterapeutti Terttu Helena Kalmeenoja. Jaakkola tuli ylioppilaaksi 1972 ja valmistui yhteiskuntatieteiden kandidaatiksi Jyväskylän yliopistosta 1981. Hän toimi Suomen Keskustan suunnittelusihteerinä 1977–1983, vs. osastopäällikkönä 1983–1987 ja vaalipäällikkönä 1987–1988. "Suomenmaan" artikkelitoimittaja Jaakkola oli 1988–1989 ja "Keskipohjanmaan" 1989–1990. Lehden päätoimitajaksi hänet nimitettiin 1990. Hän jäi tästä tehtävästä eläkkeelle keväällä 2013. Jaakkolalla oli myös useita alansa ja yhteiskunnallisia luottamustehtäviä, kuten Julkisen sanan neuvoston jäsenyys 2003–2005.


title: Minä, Simon

text: Minä, Simon () on vuonna 2018 ensi-iltansa saanut, Greg Berlantin ohjaama yhdysvaltalainen nuorten romanttinen draamaelokuva, joka perustuu Becky Albertallin esikoisromaaniin "Minä, Simon, Homo Sapiens". Elokuva kertoo Simon Spieristä, kaapissa olevasta homoseksuaalisesta lukiolaisesta, joka on rakastunut internet-tuttavaansa mutta ei tiedä tämän henkilöllisyyttä. Simon joutuu kiristäjän kohteeksi, ja tämä uhkaa paljastaa hänen homoseksuaalisuutensa koko koululle.


title: Minä, Simon

text: "Minä, Simon" sai ensi-iltansa Yhdysvalloissa 16. maaliskuuta 2018 ja Suomessa 4. toukokuuta 2018.


title: Kenttäharmaita naisia

text: Kenttäharmaita naisia on Irja Virtasen kirjoittama romaani, joka julkaistiin vuonna 1956. Kirja kertoo jatkosodan aikana lottana Itä-Karjalassa toimineiden naisten kokemuksista. Teosta on nimitetty "naisten Tuntemattomaksi sotilaaksi". Romaani on omaelämäkerrallinen. Virtasen mukaan päähenkilö Ulla Rantalan tie lottana oli hänen oma tiensä "melkein piirrolleen".


title: Kenttäharmaita naisia

text: Kesällä 1942 helsinkiläinen tuore ylioppilas Ulla Rantala käy radiosähköttäjäkurssin Syvärannan lottaopistossa. Ulla on lähtöisin työläisperheestä. Ullan äiti on kuollut kymmenen vuotta sitten, minkä jälkeen isä on yksin huolehtinut Ullasta ja tämän veljestä Ilmarista. Ilmari on rintamalla Kannaksella. Pari viikkoa kurssin päättymisen jälkeen Ulla saa ensimmäisen lottakomennuksensa Itä-Karjalaan.


title: Kenttäharmaita naisia

text: Lottajärjestö oli puoluepoliittisesti sitoutumaton, mutta vuoden 1918 tapahtumat aiheuttivat edelleen tiettyä kahtiajakoa. Vaikka talvisodan jälkeen Lotta Svärdin jäseniksi hyväksyttiin muitakin kuin porvarillisiksi tunnettuja naisia, Ullan työläistausta aiheuttaa ongelmia muun muassa varusteiden hankkimisessa. Kaikesta on pulaa, ja kunnollisia varusteita saa vain oikeiden suhteiden avulla. Ullan isä, joka sisällissodassa taisteli punaisten puolella, on antanut tyttärelleen luvan liittyä lottiin ja päästää tämän komennuksellekin, mutta pelkää tyttärensä joutuvan taustansa takia ikäviin ristiriitatilanteisiin ja toisaalta miettii, onko nuorten naisten paikka ylipäätään sodassa.


title: Kenttäharmaita naisia

text: Ullan lähtiessä komennukselle on asemasotavaihe. Sotilaita täynnä olevassa junassa Ullaa jo hieman arveluttaa, miten hän mahtaa selvitä tulevasta. Suojärven asemalta Ullan matka jatkuu pieneen karjalaiskylään. Samaan paikkaan on päätynyt myös Ullan kurssitoveri Marjatta Kari. Ulla oppii pian paikan tavoille ja kehittyy hyväksi työssään. Ulla ja Marjatta ovat päässeet samaan majoitukseen, mutta myöhemmin heidän oman rauhansa tulee rikkomaan uusi radisti Lahja Puska. Erittäin puheliaan Lahjan tärkein tavoite sodassa on löytää itselleen sulhanen ja päästä hyviin naimisiin.


title: Kenttäharmaita naisia

text: Sodan pitkittyessä isänmaallinen into alkaa karista, kun arki koostuu päivästä toiseen pääasiassa työnteosta, kehnoista muona-annoksista, syöpäläisistä ja sairauksista. Myös moraalinen ryhti joutuu koetukselle. Lottiin kohdistuu sekä sanallista että fyysistä ahdistelua. Joidenkin sotilaiden kohdalla kotona odottava perhekään ei ole esteenä kesken palveluksen viriteltäviin suhteisiin, joita ei aina edes yritetä salailla. Toisaalta myös osa lotista toimii varsin suorasukaisesti, kuten sulhasta etsivä Lahja.


title: Kenttäharmaita naisia

text: Ulla on lottakurssin aikana tutustunut päällystökoulussa olleeseen Arvi Mäkipuroon. He käyvät kirjeenvaihtoa ja tapaavat mahdollisuuksien mukaan lomillaan. Arvi saa siirron Äänislinnaan Onega-tehtaalle, ja myöhemmin Ulla anoo siirtoa samaan kaupunkiin. Ulla ei kuitenkaan saa jäädä Äänislinnaan, vaan hänet lähetetään ilmavalvontakeskukseen Latvaan. Siellä Polveksi kutsuttu talo paljastuu ahtaaksi ja rauhattomaksi paikaksi, jossa olot ovat vielä ankeammat ja ruoka laihempaa kuin Ullan aiemmassa paikassa. Kun Ulla pääsee käymään Äänislinnassa, Arvi ehdottaa kuulutusten ottamista ja vihkimistä varuskuntakirkossa, mihin Ulla vastaa myöntävästi.


title: Kenttäharmaita naisia

text: Heti ilmestyttyään kirja sai ristiriitaisen vastaanoton. Lottien tehtävien kuvausta kehuttiin, mutta kirjaa pidettiin lotta-aatteen vastaisena. Ensimmäinen painos myytiin loppuun samana syksynä, mutta uusia painoksia ei otettu ennen 2000-lukua – ilmeisesti kirjan saaman kritiikin vuoksi.


title: Leonardo Chiodo

text: Leonardo Chiodo (s. 1998 Helsinki) on suomalainen sellisti.


title: Leonardo Chiodo

text: Chiodo on opiskellut sellonsoittoa Sibelius-Akatemian nuorisokoulutuksessa vuodesta 2010 alkaen. Akatemiassa hänen opettajanaan on toiminut lehtori Hannu Kiiski vuosina 2010–2015 sekä syksystä 2015 alkaen professori Martti Rousi.


title: Leonardo Chiodo

text: Chiodon käytössä on OP Ryhmän Taidesäätiön hänelle vuonna 2017 myöntämä Nicolas Lupot -sello.


title: Leonardo Chiodo

text: Chiodo saavutti ensimmäisen sijan Turun XIII sellokilpailussa helmikuussa 2018. Lisäksi hänelle myönnettiin kilpailun erikoispalkinto Lotta Wennäkosken säveltämän "Foliage"-teoksen parhaasta tulkinnasta, ja hänet valittiin yleisön suosikiksi. Aiemmin Chiodo saavutti ensimmäisen sijan Pietarissa Venäjällä marraskuussa 2016 järjestetyssä kilpailussa X International Youth Competition In memory of E. A. Mravinsky.


title: Leonardo Chiodo

text: Paulon sellokilpailussa 2018 Chiodo sijoittui jaetulle neljännelle sijalle.


title: Ulrich Noethen

text: Ulrich Noethen (s. 18. marraskuuta 1959 München, Baijeri) on saksalainen näyttelijä, joka on esiintynyt useissa elokuvissa ja televisiosarjoissa.


title: Ulrich Noethen

text: Noethen on muun muassa näytellyt Heinrich Himmleriä kahdesti, elokuvassa "Perikato" ja elokuvassa "Mein Führer – Die wirklich wahrste Wahrheit über Adolf Hitler".


title: Ulrich Noethen

text: Noethen on voittanut useita palkintoja näyttelemisestä, muun muassa Deutscher Filmpreis -palkinnon, Bayerischer Filmpreis -palkinnon, Grimme-Preis-palkinnon sekä Goldene Kamera -palkinnon.


title: Sylvester Groth

text: Sylvester Groth (s. 31. maaliskuuta 1958 Jerichow, Itä-Saksa) on saksalainen näyttelijä ja tenori.


title: Sylvester Groth

text: Groth on esiintynyt muun muassa Quentin Tarantinon vuoden 2009 elokuvassa "Kunniattomat paskiaiset", jossa hän näytteli propagandaministeriä Joseph Goebbelsiä. Hän esiintyi myös "Fargon" kolmannen tuotannokauden aloituskohtauksessa.


title: Sylvester Groth

text: Grothin ensimmäinen suuri elokuvarooli oli vuoden 1993 elokuvassa "Stalingrad". Hän esitti Goebbelsiä saksalaisessa vuoden 2007 elokuvassa "Mein Führer – Die wirklich wahrste Wahrheit über Adolf Hitler". Suomessa Groth tunnetaan myös rooleistaan sarjoissa "Deutschland 83" ja "Sodan sukupolvi".


title: Sonja Gerhardt

text: Sonja Gerhardt (s. 2. huhtikuuta 1989) on saksalainen elokuva- ja televisionäyttelijä. Hänet tunnetaan parhaiten rooleistaan televisiosarjoissa "Schmetterlinge im Bauch" ja "Deutschland 83".


title: Ludwig Trepte

text: Ludwig Trepte (s. 17. toukokuuta 1988 Itä-Berliini, Itä-Saksa) on saksalainen televisio- ja elokuvanäyttelijä, joka tunnetaan kansainvälisesti parhaiten pääroolistaan Viktor Goldsteinina vuoden 2013 televisiosarjassa "Sodan sukupolvi" ja merkittävästä roolistaan Alex Edelinä saksalaisessa vuoden 2015 minisarjassa "Deutschland 83".


title: Ludwig Trepte

text: Ludwig Trepten isä on Stephan Trepte, joka oli itäsaksalaisen rockyhtyeen Lift jäsen. Hän ei saanut virallista draamakoulutusta ja aloitti näyttelijänuransa 12-vuotiaana, kun hän esiintyi vuoden 2001 saksalaisessa minisarjassa "Beim nächsten Coup wird alles anders".


title: Ludwig Trepte

text: Trepte on naimisissa ja asuu Berliinissä vaimonsa Deborahin ja vuonna 2011 syntyneen tyttärensä kanssa.


title: Bud Luckey

text: William Everett ”Bud” Luckey (28. heinäkuuta 1934 – 24. helmikuuta 2018) oli yhdysvaltalainen animaattori, sarjakuvapiirtäjä, laulaja, muusikko, suunnittelija, säveltäjä, taiteilija ja ääninäyttelijä. Parhaiten hänet tunnetaan työstään Pixarilla, jossa hän suunnitteli useita elokuvia kuten "Toy Story", "Boundin’", "Toy Story 2", "Ötökän elämää", "Monsterit Oy", "Nemoa etsimässä", "Autot", "Ihmeperhe", "Rottatouille" ja "Toy Story 3". Luckey tunnetaan myös ääninäyttelijänä ja hän on esiintynyt elokuvissa "Ihmeperhe", "Toy Story 3" ja "Nalle Puhin elokuva".


title: Bud Luckey

text: Luckey meni taidekouluun palattuaan Korean sodasta, ja aloitti uransa mainosalalla. 1970-luvulla hän loi hahmosa Sesame Street-sarjaan. Hän aloitti Pixarilla 1990-luvulla, ja suunnitteli Toy Storyn keskushahmoksi hintelän cowboyn.


title: Alexander Beyer

text: Alexander Beyer (s. 24. kesäkuuta 1973) on saksalainen näyttelijä.


title: Alexander Beyer

text: Beyer syntyi Erfurtissa, Itä-Saksassa. Hän on näytellyt muun muassa elokuvissa "Aurinkokuja" (1999), "Die Stille nach dem Schuß" (2000), "Gregors größte Erfindung" (2001), joka oli ehdolla parhaan lyhytelokuvan Oscar-palkinnolle ja "Goodbye Lenin" (2003). Alexander Beyer asuu ja työskentelee Zürichissä ja Berliinissä.


title: Tschandala

text: Tschandala ("Tschandala: berättelse från 1600-talet") on August Strindbergin historiallinen romaani tai pienoisromaani vuodelta 1889. Sen on suomentanut Aarni Kouta, ja suomennoksen on julkaissut vuonna 1916 Otava.


title: Tschandala

text: Teos ilmestyi ensin vuonna 1887 Tanskassa Peter Nansenin käännöksenä ja vasta 1889 ruotsiksi.


title: Tschandala

text: Strindberg taustoittaa kirjan nimeä sillä, että vanhassa intialaisessa laissa tschandala on kaikkien halveksima alin kasti. Teos on avoimen rasistinen. Saksalainen kirjallisuustutkija katso sen kuuluvan merkittävimpiin romanien vastaisista kirjoista.


title: Tschandala

text: Tarina sai herätteen, kun Strindberg vuokrasi perheineen kesäksi 1888 huoneiston 1700-luvulta olevasta linnasta Skovlystistä Tanskan Holtesta. Hän ajautui napit vastakkain tilanhoitaja Ludvig Hansenin kanssa. Hansen syytti Strindbergiä julkisesti, että tämä oli vietellyt hänen sisarpuolensa, silloin 16-vuotiaan Martha Magdalene Hansenin kanssa. Strindberg vuorostaan syytti tilanhoitajaa varkaudesta, mutta lähti maasta, kun hänet haastettiin oikeuteen. Syyte peruttiin.


title: Tschandala

text: Kirjan tarina sijoittuu 1680-luvun Skåneen, jonka hallinta oli vähän aiemmin siirtynyt Ruotsille. Päähenkilö on maisteri Andreas Törner, joka on asettumassa vaimonsa kanssa asumaan linnaan Lundin lähistölle. Humaltuneen hullujenhuoneen painajaismaisessa elämässä Törner itsekin menettää todellisuudentajunsa. Teos noudattaa pitkälti Strindbergin Tanskan-matkan tapahtumia.


title: Tschandala

text: Esko Salervo on sovittanut "Tschandalan" kuunnelmaksi, jonka Yleisradio on esittänyt 28.2.2018. Sampsa Oinaala arvioi sitä nykynäkökulmasta:


title: Lisa Tomaschewsky

text: Lisa Tomaschewsky (s. 22. heinäkuuta 1988 Itzehoe, Länsi-Saksa) on saksalainen elokuva- ja televisionäyttelijä. Hän oli Saksan "Playboyn" helmikuun 2009 kuukauden Playmate.


title: Laatokan saariston kansallispuisto

text: Laatokan saariston kansallispuisto (, ) on 1 220 neliökilometrin laajuinen Venäjän federaation liittovaltiotason luonnonsuojelualue Laatokan luoteisrannalla ja sen tuntumassa. Kansallispuisto sijaitsee Karjalan tasavallan Lahdenpohjan, Sortavalan ja Pitkärannan piireissä. Kansallispuiston perustamisesta uutisoitiin joulukuussa 2017 ja tammikuussa 2018. Pääministeri Dmitri Medvedev allekirjoitti kansallispuiston perustamispäätöksen 28. joulukuuta 2017.


title: Laatokan saariston kansallispuisto

text: Kansallispuiston pinta-alasta on metsää 660 neliökilometriä, vesistöä 529 km ja muita maaluokkia 31 km. Kansallispuiston saaristoluodot ja metsäalueet ovat enimmäkseen luonnontilassa. Seudulla esiintyy useita kymmeniä harvinaisia punaisen kirjan lajeja, joista tunnetuimpiin kuuluu uhanalainen laatokannorppa.


title: Lumilautailu talviolympialaisissa 2018 – miesten big air

text: Lumilautailun miesten big air -kilpailu talviolympialaisissa 2018 järjestettiin 21.–24. helmikuuta 2018 Pyeongchangissa, Etelä-Koreassa.


text: Loppukilpailu järjestettiin 24. helmikuuta 2018.


title: Lumilautailu talviolympialaisissa 2018 – miesten halfpipe

text: Lumilautailun miesten halfpipe talviolympialaisissa 2018 järjestettiin 13.–14. helmikuuta 2018 Pyeongchangissa, Etelä-Koreassa.


text: Kaksitoista parasta laskijaa eteni loppukilpailuun.


text: Loppukilpailu järjestettiin 14. helmikuuta 2018 kello 11.30.


title: Lumilautailu talviolympialaisissa 2018 – naisten halfpipe

text: Lumilautailun naisten halfpipe talviolympialaisissa 2018 järjestettiin 12.–13. helmikuuta 2018 Pyeongchangissa, Etelä-Koreassa.


text: Loppukilpailu järjestettiin 13. helmikuuta 2018 kello 11.00.


title: Godehard Giese

text: Godehard Giese (s. 30. marraskuuta 1971) on saksalainen näyttelijä, joka tunnetaan todennäköisesti parhaiten roolistaan televisiosarjassa "Deutschland 83".


title: Bulgari

text: Bulgari on italialainen koruja ja ylellisyystavaroita tekevä muotitalo, joka tuottaa ja markkinoi useita tuotelajeja, kuten koruja, rannekelloja, hajuvesiä, asusteita ja hotelleita. Bulgari-silmälasikehyksiä valmistaa Luxottica.


title: Bulgari

text: Vuonna 2011 Bulgarin perhe myi niukan enemmistön yhtiön osakekannasta ranskalaiselle luksustavarajätti LVMH:lle.


title: Bulgari

text: Bulgarin logoon on yleensä kirjoitettu BVLGARI, klassisin latinalaisin aakkosin, ja se on johdettu yhtiön bulgarialaisen perustajan, Sotir Bulgarin (1857-1932) sukunimestä. Nimi itsessään sisältää runkosanan "Βούλγαρ", joka tarkoitta kreikaksi "bulgarialaista". Lisäksi yhtiön Italiankielinen nimi "Bulgari" tarkoittaa bulgarialaisia taikka Bulgarian kansalaisuuden omistavia ihmisiä.


title: Bulgari

text: Sotir Bulgari aloitti uransa kultaseppänä kreikkalaisessa kylässä, Paramythiássa, jossa hänen ensimmäinen myymälänsä on vielä nähtävillä. Vuonna 1877 hän lähti Korfuun ja tämän jälkeen Napoliin. Vuonna 1881 hän lopulta muutti Roomaan, jossa hän perusti vuonna 1884 yrityksen ja avasi toisen liikkeensä Via Sistinaan. Myymälä Via Sistinassa korvautui nykyisen lippulaivan myymälällä, Via dei Condottilla, jonka Bulgari avasi vuonna 1905. Bulgaria auttoivat hänen kaksi poikaansa, Costantino (1889–1973) ja Giorgio (1890–1966).


title: Bulgari

text: Bulgarin omistajaperhe joutui 1970- ja 1980-luvuilla kidnappausten kohteeksi. Vuonna 1975 mafia kaappasi yrityksen 40-vuotiaan toimitusjohtajan Gianni Bulgarin ja vapauttivat hänet perheen maksettua parin miljoonan euron lunnaat. Loppuvuodesta 1983 kidnappaajat pitivät Gianni Bulgarin serkkua Anna Bulgari Calissonia ja tämän 16-vuotiasta poikaa kuukauden vankinaan, kunnes perhe suostui lunnasvaatimuksiin saatuaan pojan irtileikatun korvalehden paketissa..


title: AWS

text: AWS on unkarilainen metal- ja post-hardcore-bändi, jonka muodostivat vuonna 2006 Bence Brucker, Dániel Kökényes, Örs Siklósi ja Áron Veress. Heidän musiikkiaan luonnehditaan monimuotoiseksi, johon kuuluvat voimakkaat esitykset ja äkilliset muutokset. Heidän musiikkityylinsä on psykedeelistä rockia, vaihtoehtorockia ja post-rockia. Tähän mennessä AWS on julkaissut kolme singleä, kolme albumia ja seitsemän videoklippiä. Heidän musiikkivideoissa on usein rinnastuksia väkivallasta ja julkkiksista tehdäkseen valoa maailman ongelmiin. He edustivat Unkaria vuoden 2018 Eurovision laulukilpailussa kappaleella "Viszlát nyár".


title: AWS

text: Bändin perustamisesta lähtien he ovat esiintyneet festivaaleilla, kuten Sziget-festivaalilla. He ovat myös kierrelleet eri paikoissa Unkarissa sekä muissa maissa, kuten Itävallassa, Englannissa, Romaniassa ja Sloveniassa. He voittivat myös "MTV Brand" -palkinnon kategoriasta New Winning Band. He ovat esiintyneet yhdessä Blind Myselfin kanssa.


title: AWS

text: 6. joulukuuta 2017 ilmoitettiin, että AWS kilpailisi "A Dal 2018" -nimisessä kilpailussa (Kilpailu, jossa valittiin Unkarin euroviisuedustaja ja -kappale) kappaleella "Viszlát nyár". Ensimmäisessä erässä he saivat 45 pistettä sijoittuen ensimmäiseksi yhdessä Gergely Dánielfyn kanssa, ja pääsivät semifinaaliin. Semifinaalissaan he sijoittuivat ensimmäiseksi ja pääsivät finaaliin. Finaalissa he voittivat kilpailun ja edustivat näin Unkaria vuoden 2018 Eurovision laulukilpailussa.


title: Carina Wiese

text: Carina Wiese (s. 26. helmikuuta 1970 Dresden, Itä-Saksa) on saksalainen näyttelijä. Hän on näytellyt muun muassa päähenkilö Martin Rauchin äitiä saksalaisessa televisiosarjassa "Deutschland 83".


title: Detlev Glanert

text: Detlev Glanert (6. syyskuuta 1960 Hampuri) on saksalainen säveltäjä.


title: Detlev Glanert

text: Oman kertomuksensa mukaan Glanert kiinnostui nuoteista jo lapsena. 10- vuotiaana hän osasi jo kirjoittaa kappaleita nuoteiksi. Kun Glanert oli 16- vuotias, hän pääsi opiskelemaan säveltämistä Manfred Trojahnen johdolla. Jatko-opintonsa hän suoritti Kölnissä, missä hänen opettajansa oli Hans Werner Henze. Juuri hän sai Glanertin innostumaan oopperoista ja klassikoihin. Henzen opetusmetodeihin kuuluivat pitkät kävelyretket ja keskustelut oppilaiden kanssa. Hänen ensimmäinen oma sinfoniansa valmistui vuonna 1985.


title: Detlev Glanert

text: Kotimaassaan Saksassa Glanertia pidetään oopperaspesialistina ja häneltä on ilmestynyt 14 oopperaa. Kotimaansa ulkopuolella hänet tunnetaan kamarimusiikki- ja orkesteriteoksistaan.


title: Detlev Glanert

text: Glanert on todennut tuntevansa sielunveljeyttä Johannes Brahmsia kohtaan ja on säveltänyt hänelle omistetun tribuuttiteoksen "Weites Land".


title: Aleksei Gornostajev

text: Aleksei Maksimovitš Gornostajev (18. helmikuuta 1808 Vyksa, Nižni Novgorodin kuvernementti – 18. joulukuuta 1862) oli venäläinen arkkitehti, joka tunnetaan ortodoksisten kirkkojen suunnittelijana ja uusvenäläisen tyylin edustajana. Eräs hänen töistään on Uspenskin katedraali Helsingissä.


title: Aleksei Gornostajev

text: Gornostajev aloitti arkkitehtuuriopintonsa vuonna 1822 Moskovassa Domenico Gilardin johdolla. Hän muutti vuonna 1825 Pietariin ja opiskeli Vasili Stasovin oppilaana Tsarskoje selossa. Hän avusti Aleksandr Brjullovia Pietarin Mihailovski-teatterin suunnittelussa. Vuosina 1834–1838 Gornostajev täydensi opintojaan Italiassa. Palattuaan hän oli kahden vuoden ajan yhtenä Talvipalatsin restaurointiin osallistuneista arkkitehdeista, mutta siirtyi sen jälkeen itsenäisten suunnittelutöiden pariin. Vuodesta 1843 hän työskenteli Venäjän sisäministeriön arkkitehtina. Pietarin taideakatemia myönsi Gornostajeville vuonna 1838 akateemikon arvon ja vuonna 1849 hänet nimitettiin taideakatemian professoriksi. Hän sai vuonna 1859 kollegineuvoksen arvonimen. Gornostajev kuoli vuonna 1862 vesipöhöön.


title: Aleksei Gornostajev

text: Gornostajevin ensimmäisiin itsenäisiin suunnittelutöihin kuuluivat Orlov-Denisovin suvun datša Pietarin Kolomäessä (1839–1841) ja Šišmarjovin talon muutostyöt Nevski prospekt 3:ssa. Hän suunnitteli useita kirkkoja ja kappeleita Valamon luostariin sekä Staraja ja Novaja Ladogan kaupunkien useisiin luostareihin. Pietarissa hänen päätyönsä ovat Pyhän Sergein rannikkoluostarin uusi kirkko (1856–1857) ja Guslitskin luostarin kappeli (1860–1861, tuhoutunut). Hän suunnitteli myös kotikirkot sisäministeriön taloon (1856) ja uuteen Mihailovskin palatsiin (1859) sekä Pyhän Andreaan katedraalin uudet sisätilat (1858). Gornostajev alkoi 1840-luvun lopulta alkaen käyttää kirkollisissa rakennuksissaan uusrenessanssin sijasta uusvenäläistä ja uusbysanttilaista tyyliä. Helsingin Uspenskin katedraalin hän piirsi vuosina 1859–1860, mutta se valmistui vasta kuusi vuotta hänen kuolemansa jälkeen vuonna 1868. Työn saattoi loppuun hänen oppilaansa Ivan Varnek.


title: Viszlát nyár

text: Viszlát nyár on unkarilaisen rockyhtyeen AWS:n esittämä kappale, jolla he edustivat Unkaria vuoden 2018 Eurovision laulukilpailussa.


title: Viszlát nyár

text: Kappale kilpaili Euroviisujen finaalissa, jossa se sai 93 pistettä ja saavutti sijan 21.


title: Lumilautailu talviolympialaisissa 2018 – miesten parisuurpujottelu

text: Lumilautailun miesten parisuurpujottelu talviolympialaisissa 2018 järjestettiin 24. helmikuuta 2018 Pyeongchangissa, Etelä-Koreassa.


text: Karsinta järjestettiin kello 09.27.


title: Ihalaisi

text: Ihalaisi () oli inkeriläinen kylä, joka kuului Järvisaaren luterilaiseen seurakuntaan, nykyään Leningradin alueen Tusinan piirissä Venäjällä. Kylä mainittiin joskus nimellä "Pienautio".


title: Ihalaisi

text:
Kylä sijaitsi Ihalaistenjoen rannalla, ja sen perustivat siirtolaiset Suomesta 1800-luvun puolivälissä, Aleksandrovkan eli Markkovan hovilta vuokratuille maille. Järvisaarella näitä siirtolaisia kutsuttiin karjalaisiksi. He lunastivat Ihalaisiin kylän omakseen 1900-luvun alussa. Tilat olivat siellä "huuttareita" () eli erillisiä tiloja, joiden talot sijaitsivat kaukana toisistaan.
Ihalaisiin kylässä oli 1900-luvun alussa 13 taloa. Vuonna 1926 kylässä oli 15 taloa ja 68 asukasta, niistä suomalaisia 54. Ihalaisissa asui myös virolaisia.


title: Ihalaisi

text: Suomalaissiirtolaiset ja heidän jälkeläisensä saivat vielä neuvostoajan alussa säilyttää Suomen kansalaisuuden. Vuonna 1938 neuvostoviranomaiset vaativat Suomen kansalaisia joko lähtemään maasta tai luopumaan kansalaisuudestaan. Samana vuonna kesällä oli annettu määräys, jonka mukaan kaikkien piti asua kylissä lähellä toisiaan eikä siirtolaisten tapaan huuttareilla, yksinäistiloilla. Määräyksen seurauksena lähes kaikki talot siirrettiin Metsäpirtin ja Korkan yhteyteen, joten vuonna 1939 kylässä oli enää kaksi taloa..


title: Ihalaisi

text: Kylän suvut 1900-luvun alussa: Alanko (kotoisin Jämsästä), Kaartinen (Jaakkima), Kammonen (Jaakkima), Klemettilä (Luumäki), Kontio (Pielisjärvi), Hakkarainen (Kontiolahti), Littunen (Kurkijoki), Miettinen (Nilsiä), Rompponen (Suomi), Sinkkonen, (Jaakkima), Talikka (Kurkijoki), Tepponen (Suomi), Tuovinen (Suomi), Teräväinen (Parikkala)..


title: Lumilautailu talviolympialaisissa 2018 – miesten slopestyle

text: Lumilautailun miesten slopestylen kilpailu talviolympialaisissa 2018 järjestettiin 10.–11. helmikuuta 2018 Pyeongchangissa, Etelä-Koreassa.


text: Loppukilpailu aloitettiin kello 11.04.


title: Chad Kolarik

text: Chad Edward Kolarik (s. 26. tammikuuta 1986 Abington, Pennsylvania, Yhdysvallat) on yhdysvaltalainen jääkiekkoilija, joka pelaa Saksan DEL-liigan Adler Mannheimissa. Hän on pelipaikaltaan keskushyökkääjä, mutta Kolarik osaa pelata myös laidassa. Hän on pelannut urallaan myös kuusi NHL-ottelua. Kolarik on pelannut Euroopassa myös Ruotsissa, KHL:ssä ja Sveitsissä. Hän laukoo oikealta.


title: Chad Kolarik

text: Elite Prospects -sivuston Erik K. Pirin mukaan Kolarik on taitava ja offensiivinen laitahyökkääjä, joka osaa pelata myös sentterinä. Hän on nopea luistelija, joka hallitsee kiekkoa hyvin ja omaa hyvän laukauksen. Kolarikilla on myös hyvä pelikäsitys ja pelintekotaidot. Hän ei ole kuitenkaan kovin isokokoinen ja Kolarikin tulisi parantaa puolustuspelaamista.


title: Chad Kolarik

text: Kolarik pelasi kaudella 2000–2001 La Salle College High Schoolin joukkueessa ja kaudella 2001–2002 Deerfield Academyn joukkueessa, jonka jälkeen Kingston Frontenacs varasi hänet 102. pelaajana OHL:n varaustilaisuudessa 2002. Kolarik ei kuitenkaan koskaan siirtynyt CHL:ään, jotta hän voisi jatkossa pelata Yhdysvaltain yliopistosarjoissa. Kolarik pelasi kaksi seuraavaa kautta Yhdysvaltain maajoukkueen kehitysohjelman mukana.


title: Chad Kolarik

text: Phoenix Coyotes varasi Kolarikin seitsemännellä kierroksella 199. pelaajana . Vuodet 2004–2008 hän kävi Michiganin yliopistoa. Kolarik voitti "Freshman -vuotensa" 2004–2005 päätteeksi CCHA:n mestaruuden. Kaudella 2005–2006 hän oli joukkueensa kolmanneksi paras pistemies Kevin Porterin kanssa tehoilla 12+26=38. "Junior -vuotenaan" 2006–2007 Kolarik sijoittui tehoilla 18+27=45 CCHA:n syöttöpörssissä seitsemänneksi ja jakoi pistepörssin kymmenennen sijan Western Michiganin Paul Szczechuran kanssa. "Senior -vuotenaan" 2007–2008 hän sijoittui tehoilla 30+26=56 koko sarjan pistepörssissä toiseksi edellään vain joukkuetoveri Kevin Porter. Maalipörssissä Kolarik sijoittui kolmanneksi. Hän voitti kauden päätteeksi CCHA:n mestaruuden ja Kolarik valittiin sarjan ensimmäiseen tähdistökentälliseen.


title: Chad Kolarik

text: Viimeisen yliopistokautensa jälkeen, huhtikuussa 2008 Kolarik teki kolmivuotisen tulokassopimuksen Phoenix Coyotesin kanssa. Hän siirtyi loppukevääksi AHL-joukkue San Antonio Rampagen vahvuuteen. Kolarik teki seitsemässä playoff-ottelussa tehot 4+2=6. Hän oli joukkueensa paras maalintekijä. Kolarik pelasi myös kauden 2008–2009 kokonaan Rampagessa, jossa hänen varsinainen AHL:n tulokaskausi toi 76 runkosarjaottelussa tehot 20+30=50. Kolarik oli joukkueen toiseksi paras pistemies Dave Spinan jälkeen. NHL:n kauden 2009–2010, siirtotakarajalla maaliskuussa 2010 Coyotes kauppasi hänet Columbus Blue Jacketsiin vaihdossa Alexandre Picardiin. Kolarik debytoi loppukaudella myös Blue Jacketsin NHL-joukkueessa, jossa hän pelasi kaksi runkosarjaottelua. Kolarik teki NHL-debyyttinsä runkosarjan toiseksi viimeisellä kierroksella 5. huhtikuuta 2010 vieraissa St. Louis Bluesia vastaan. Hän sai ottelussa jääaikaa 4.54 minuuttia.


title: Chad Kolarik

text: Alkukauden 2010–2011 Kolarik pelasi Blue Jacketsin uudessa farmijoukkueessa, Springfield Falconsissa, kunnes marraskuussa 2010 Blue Jackets kauppasi hänet New York Rangersiin vaihdossa Dane Byersiin. Kolarik pelasi loppukauden lähinnä seuran farmijoukkue Hartford Wolf Packissa, jonka kolmanneksi paras maalintekijä hän oli Kris Newburyn kanssa 17 osumallaan. Pudotuspeleissä Kolarik oli joukkueen paras maalintekijä John Mitchellin kanssa kolmella osumallaan. Hän pelasi kauden aikana Rangersissa neljä NHL-ottelua tehden yhden syöttöpisteen. Kesäkuussa 2011 Kolarik teki seuran kanssa kaksivuotisen jatkosopimuksen.


title: Chad Kolarik

text: Kolarik oli kauden 2011–2012 kokonaan pelaamatta, kun hän sai polvivamman Rangersin syksyn 2011 harjoitusleirillä. Alkukauden 2012–2013 Kolarik pelasi kokonaan farmijoukkue Hartford Wolf Packissa osaksi NHL:n työsulunkin vuoksi. Tammikuussa 2013 Rangers kauppasi hänet Pittsburgh Penguinsiin vaihdossa Benn Ferrieroon. Kolarik pelasi loppukauden AHL-joukkue Wilkes-Barre/Scranton Penguinsin vahvuudessa. Hän oli joukkueen kolmanneksi paras pistemies tehoilla 15+18=33. Kolarik teki AHL:ssä kauden aikana kaikkiaan tehot 31+37=68, joilla hän jakoi liigan pistepörssin kolmannen sijan Oklahoma City Baronsin Mark Arcobellon kanssa. Pudotuspeleissä Kolarik oli Trevor Smithin kanssa Penguinsin paras maalintekijä viidellä osumallaan. Hän pelasi kauden aikana myös ssa.


title: Chad Kolarik

text: Kaudeksi 2013–2014 Kolarik siirtyi kaksivuotisella sopimuksella Ruotsin SHL-liigan Linköpings HC:hen. Hän voitti 30 osumallaan koko liigan maalipörssin ja palkittiin kauden päätteeksi Håkan Loob Trophylla. Kolarik teki runkosarjassa kaikkiaan 48 tehopistettä, joilla hän oli joukkueensa kolmanneksi paras pistemies ja sijoittui SHL:n pistepörssissä viidenneksi. Kolarik oli myös liigan tehokkain ulkomaalaispelaaja. Pudotuspeleissä hän oli Linköpingin paras maalintekijä kuudella osumallaan. Kolarik voitti myös European Trophyn pistepörssin tehoilla 5+7=12. Kaudella 2014–2015 hän oli Mestarien liigassa joukkueensa paras syöttäjä Jeff Taffen kanssa kuudella syöttöpisteellään. Lokakuussa 2014 Kolarik siirtyi loppukauden sopimuksella KHL-joukkue Avangard Omskiin.


title: Chad Kolarik

text: Kolarik siirtyi kaudeksi 2015–2016 Sveitsin National League A:n Kloten Flyersiin, jonka sisäisen maalipörssin toisen sijan hän jakoi 15 osumallaan Matthias Bieberin kanssa edellään vain Vincent Praplan. Kaudeksi 2016–2017 Kolarik siirtyi Saksan DEL-liigan Adler Mannheimiin. Hän oli joukkueen paras pistemies ja maalintekijä tehoilla 25+16=41. Kolarik jakoi koko liigan maalipörssin kolmannen sijan Grizzlys Wolfsburgin Brent Aubinin kanssa. Pudotuspeleissä hän oli Adlerin paras pistemies ja syöttäjä tehoilla 3+6=9. Mestarien liigassa Kolarik oli joukkueen paras syöttäjä ja jakoi sisäisen pistepörssin voiton David Wolfin kanssa tehoilla 1+3=4.


title: Chad Kolarik

text: Kolarik edusti Yhdysvaltoja Pyeongchangin olympiakisoissa 2018. Hän pelasi myös alle 18-vuotiaiden MM-kilpailuissa vuonna 2004, jolloin Kolarik voitti hopeaa.


title: Chad Kolarik

text: Kolarik meni elokuussa 2011 naimisiin entisen telinevoimistelija Kylee Bottermanin kanssa. Heillä on vuonna 2014 syntynyt poika Christian.


title: Lumilautailu talviolympialaisissa 2018 – miesten lumilautacross

text: Lumilautailun miesten lumilautacross talviolympialaisissa 2018 järjestettiin 15. helmikuuta 2018 Pyeongchangissa, Etelä-Koreassa.


text: Sijoittelukierros järjestettiin kello 11.00.


title: Lumilautailu talviolympialaisissa 2018 – naisten lumilautacross

text: Lumilautailun naisten lumilautacross talviolympialaisissa 2018 järjestettiin 16. helmikuuta 2018 Pyeongchangissa, Etelä-Koreassa.


text: Karsintakierros järjestettiin kello 10.00.


title: Lumilautailu talviolympialaisissa 2018 – naisten parisuurpujottelu

text: Lumilautailun naisten parisuurpujottelu talviolympialaisissa 2018 järjestettiin 24. helmikuuta 2018 Pyeongchangissa, Etelä-Koreassa.


text: Karsintakierros järjestettiin kello 09.00.


title: Seulola

text: Seulola () oli inkeriläinen kylä, joka kuului Järvisaaren luterilaiseen seurakuntaan, nykyään kylän alue sijaitsee Leningradin alueen Tusinan piirissä Venäjällä.


title: Seulola

text: Seulola sijaitsi soiden takana eristyksissä Järvisaaren muista suomalaiskylistä. Kylää ei mainita vielä 1600-luvulla, joten se on perustettu ilmeisesti 1700-luvulla "Nuijien" ja "Haposten" toimesta. Paikallisen perimätiedon mukaan sodassa vangeiksi joutuneet Haponen ja Nuija perustivat talonsa vierekkäin kylän paikalle. Kartalla kylä mainitaan ensimmäisen kerran vuonna 1770. Kyläläiset käyttivät kylästään yleensä nimeä Läskelä, vaikka kirkonkirjoissa käytettiin nimeä Seulola. Tuntemattomasta syystä johtuen kylän venäjänkielinen nimi oli sama kuin Siikalalla. Rautatietä rakennettaessa Sologubovkan asema sijoitettiin nimestään huolimatta aivan Seulolan eteläpuolelle. Vuonna 1838 Seulolassa asui 93 ihmistä (43 miestä, 50 naista), vuonna 1856 siellä oli 37 taloa ja 53 sielua. Vuonna 1926 kylässä oli 69 taloa ja 293 asukasta, niistä inkeriläisiä 292.


title: Seulola

text: Kylän kerrotaan olleen paikkakunnan köyhimpiä, koska sen ympärillä oli kyntökelvotonta maata ja soita. Isäntien sukunimet 1900-luvulla: Haponen, Nuija, Ikka (kotoisin Markkovasta), Törö (Markkova), Porali (Keltto), Saari (Helsinki).


title: Alppihiihto talviolympialaisissa 2018 – joukkuekilpailu

text: Alppihiihdon sekajoukkuekilpailu Pyeongchangin talviolympialaisissa 2018 järjestettiin 24. helmikuuta 2018 Yongpyong Alpine Centressä Pyeongchangissa Etelä-Koreassa.


title: Pelinkehitys

text: Pelinkehitys on yhteistyötä vaativaa taidetta. Useimmiten pelin kehitystiimiin ja -työhön kuuluu useita rooleja sekä vaiheita, joita voidaan kategorisoida.


title: Pelinkehitys

text: Tuottajat ohjaavat koko pelin kehitystiimiä ja toimivat tiimin edustajina ylemmälle johdolle sekä julkaisijoille. Tuottajat voivat olla kehitystiimin sisäisiä tai ulkoisia tuottajia. Tuottaja, joka työskentelee kehittäjille on kehitystiimin sisäinen tuottaja. Sisäinen tuottaja hallinnoi asioita kuten pelin kehitystiimin aikataulutusta, raportoi edistymisestä, palkkaa henkilökuntaa ja määrää sitä eri tehtäviin. Tuottaja, joka työskentelee julkaisijalle on kehitystiimin ulkoinen tuottaja. Ulkoinen tuottaja hallinnoi asioita kuten kehitystiimin edistymistä ja budjetointia.


title: Pelinkehitys

text: Videopelijulkaisija on yritys, joka julkaisee itse tuottamansa, tai jonkin muun yrityksen pelin. Julkaisija on vastuussa pelin valmistumisesta ja markkinoinnista. Julkaisijan toimenkuvaan kuuluu yleensä myös pelin lisenssien ja lokalisoinnin maksaminen, mahdollisesti pelin manuaalin kirjoittaminen sekä graafiset elementit, kuten pelin pakkauksen suunnitteleminen. Koska julkaisija yleensä rahoittaa pelin kehitystä, se pyrkii minimoimaan riskejä tuottajien kanssa ja avustamaan tarvittaessa. Julkaisijan rahoittaessa jonkin muun yrityksen peliä rahoitus maksetaan usein, kun kehitystiimi on saavuttanut jonkin pelinkehityksen virstanpylväistä.


title: Pelinkehitys

text: Jos videopelillä ei ole julkaisijan taloudellista tukea, on kyseessä indie-peli.


title: Pelinkehitys

text: Kehitystiimin koko vaihtelee peliprojektin laajuuden mukaan pienistä ryhmistä satoihin työntekijöihin. Peliyritykset jaottelevat pelikehitystä eri vaiheisiin ja rooleihin. Jotkut jäsenistä voivat kuulua useampaankin kuin yhteen rooliin. Edustetuimpana kehitystiimissä ovat järjestyksessä taiteilijat, ohjelmoijat, suunnittelijat ja viimeiseksi ääniteknikot. Nämä ovat täysipäiväisiä rooleja. Toiset kehitystiimin roolit, kuten testaajat, saattavat olla vain osa-aikaisissa tehtävissä.


title: Pelinkehitys

text: Tiimiin kuuluvat yleensä seuraavat roolit:


title: Pelinkehitys

text: Pelisuunnittelijan roolina on luoda rakenne ja säännöt, jotka muodostavat pelin. Kehitystiimeillä on usein johtava suunnittelija, joka koordinoi muiden suunnittelijoiden työtä. Suunnittelijat nitovat kaikki pelin elementit kuten tarinan, hahmot ja asetukset toimivaksi kokonaisuudeksi ollen samalla vastuussa siitä, että pelistä tulee hauska pelata.


title: Pelinkehitys

text: Peligraafikko suunnittelee ja luo pelille sen visuaalisen ilmeen. Työn johdossa on usein johtava peligraafikko varmistuakseen siitä, että hänen näkemystään seurataan. Johtava peligraafikko ohjaa koko graafikoiden tiimiä, aikatauluttaa sitä sekä koordinoi kehitystiimiä


title: Pelinkehitys

text: Peliohjelmoija on ohjelmistoinsinööri, joka kehittää pelejä, tai kehittämiseen liittyviä ohjelmistoja. Kehitystiimissä on usein yksi tai useampi johtava ohjelmoija, jotka toteuttavat pelin aloituskoodipohjan ja ohjaavat tiimin tulevaa kehitystä, sekä määräävät muita ohjelmoijia yksittäisiin tehtäviin.


title: Pelinkehitys

text: Henkilö, joka kehittää peliin tilan, haasteet ja tehtävät käyttämällä siihen kehitettyjä ohjelmistoja. Ohjelmistot voivat olla joko kaupallisesti jaettavia 3D tai 2D-suunnitteluohjelmia, tai sitten erityisesti yksittäiseen peliin kehiteltyjä kenttäsuunnitteluohjelmia.


title: Pelinkehitys

text: Ääniteknikko on vastuussa kaikista pelissä esiintyvistä äänitehosteista.


title: Pelinkehitys

text: Pelitestaaja testaa videopelejä dokumentoidakseen ohjelmiston vajavaisuuksia laadun takaamiseksi. Testaaminen vaatii korkeaa teknologista ymmärrystä tietokoneohjelmistoista.


title: Pelinkehitys

text: Testaajat varmistavat, että peli on suunnitellun mukainen: se toimii ja on viihdyttävä. Tähän kuuluu kaikkien osa-alueiden testaaminen, kuten yhteensopivuus eri alustoilla, lokalisointi jne. Vaikka testaaminen olisi tarpeellista koko kehitystyön ajan, se on kallista ja usein painottuu enemmän pelin viimeisiin versioihin.


title: Pelinkehitys

text: Kaupallisen pelin kehitys sisältää yleensä seuraavat vaiheet:


title: Pelinkehitys

text: Suunnitteluvaihe, joka keskittyy idean kehitykseen. Peli-idea voi tulla keneltä tahansa yhtiössä, riippuen siitä miten luomisprosessi toteutetaan sekä siitä, liittyykö projektiin lisenssi. Lisenssipeliä tehdessä on tärkeää, että suunnitelma vastaa lisenssinantajan vaatimuksia.


title: Pelinkehitys

text: Lyhyt kuvaus siitä, mistä pelissä on kyse.


title: Pelinkehitys

text: Kuvaus, joka esittää, miksi pelin kehittäminen olisi tuottoisaa.


title: Pelinkehitys

text: Yksityiskohtainen kuvaus, joka sisältää mm. pelin ominaisuudet, kohdeyleisön, julkaisualustan, aikataulun, markkina-analyysin, riskianalyysin sekä kehitystiimin tarpeet.


title: Pelinkehitys

text: Suunnittelijan kirjoittama dokumentti, joka kuvailee tarkasti pelin toimintaa sekä pelimaailmaa. Tämä suunnitteludokumentti voi muuttua jatkuvasti pelinkehityksen aikana.


title: Pelinkehitys

text: Interaktiivinen, toimiva versio pelistä, joka voi jo sisältää pelille olennaisia mekaniikkoja. Peliä on helpointa muuttaa tässä varhaisessa vaiheessa, ennen kuin pelituotanto on edennyt pidemmälle.


title: Pelinkehitys

text: Pelinkehityksen päävaihe.


title: Pelinkehitys

text: Pelisuunnittelu on oleellinen ja useamman tahon yhteistyössä tekemä prosessi, jossa tarvitaan taiteellista ja teknistä osaamista sekä kirjoitustaitoja. Suunnittelu koskee pelin sisältöä ja sääntöjä.


title: Pelinkehitys

text: Ohjelmoimalla toteutetaan konkreettisesti se, mitä ollaan suunniteltu. Pelikoodi vaikuttaa lähes kaikkeen, kuten pelilogiikkaan, tekoälyyn, fysiikoihin ja käyttöliittymään.


title: Pelinkehitys

text: Kenttäsuunnittelussa luodaan tila, jossa peli tapahtuu. Kaikki muiden tiimiläisten tuotokset yhdistetään kokonaisuudeksi, josta syntyy pelimaailma.


title: Pelinkehitys

text: Pelitaide vaikuttaa moniin asioihin, kuten käyttöliittymään ja pelimaailman ulkoasuun. Taiteen luominen on muuttunut monimutkaisemmaksi vuosien saatossa. Pelin taiteella on suuri vaikutus kuluttajiin, sillä se luo ensivaikutelman kuvien ja videoiden kautta.


title: Pelinkehitys

text:
Peliäänet voidaan jakaa kolmeen osaan: ääniefekteihin, musiikkiin ja ääninäyttelyyn.
Musiikkia voidaan esittää eri tavoin:


title: Pelinkehitys

text: Testaamista tapahtuu jo kehityksen alkuvaiheissa, ja se lisääntyy prosessin edetessä. Testatessa löydetään pelivirheitä ja ongelmia, joita pyritään korjaamaan niiden vakavuuden mukaan ennen pelin julkaisua.


title: Pelinkehitys

text: Julkaisijat voivat asettaa tavoitteita peliprojekteille. Seuraavanlaisia virstanpylväitä voidaan käyttää pelin edistymisen merkkeinä:


title: Pelinkehitys

text: Versio, joka sisältää edustavia pelielementtejä ja sisältöä. Se perustuu usein prototyyppiin, joka on luotu jo esituotannossa.


title: Pelinkehitys

text: Vaihe, jossa tärkein toiminnallisuus on pelissä ja osa sisällöstä on valmis.


title: Pelinkehitys

text: Uutta koodia ei enää ohjelmoida, ja vain pelivirheitä korjataan tästä eteenpäin.


title: Pelinkehitys

text: Peli on ominaisuuksiltaan ja sisällöltään valmis. Virheitä voidaan vielä korjata, mutta ne eivät enää estä pelin julkaisua.


title: Pelinkehitys

text: Monta virhettä on korjattu, ja peli on valmis julkaisuun tai konsolivalmistajan arvioitavaksi. Tätä versiota käytetään laadunvarmistuksessa.


title: Pelinkehitys

text: Pelin viimeinen versio, jota käytetään pelin tuotannossa.


title: Pelinkehitys

text: Ylityö on yleistä peliteollisuudessa. Asetettujen aikarajojen saavuttamiseksi kehittäjien ylityö on usein tarpeen, sillä muuten peliprojekti saatetaan peruuttaa tai työntekijöitä irtisanoa.


title: Pelinkehitys

text: Peliä pitää markkinoida ja jakaa jälleenmyyjille. Kehitystiimin markkinointiosasto luo markkinointikampanjan pelille. Lisäksi voidaan tehdä ohjekirja, strategiaopas, demo yms. Nykyään pelejä huolletaan vielä pitkään julkaisun jälkeen. Kehittäjät voivat julkaista ladattavia päivityksiä, jotka korjaavat pelin ongelmia.


title: Iran talviolympialaisissa 2018

text: Iran osallistui Pyeongchangin talviolympialaisiin 2018. Maata edusti neljä urheilijaa, jotka kilpailivat kahdessa eri urheilumuodossa. Avajaisissa maan lippua kantoi maastohiihtäjä Samaneh Beyrami Baher.


title: Iran talviolympialaisissa 2018

text:
Iran sai alppihiihtoon maapaikan yhdelle miehelle ja yhdelle naiselle.
Iran sai maastohiihtoon maapaikan yhdelle miehelle ja yhdelle naiselle.


title: Ampumahiihto talviolympialaisissa 2018 – miesten viesti

text: Ampumahiihdon miesten viesti talviolympialaisissa 2018 järjestettiin 23. helmikuuta 2018 Alpensian ampumahiihtokeskuksessa Pyeongchangissa, Etelä-Koreassa.


text: Kilpailu alkoi kello 20.15.


title: Maastohiihto talviolympialaisissa 2018 – miesten 15 km vapaa hiihtotyyli

text: Maastohiihdon miesten 15 kilometrin vapaan hiihtotyylin kilpailu talviolympialaisissa 2018 järjestettiin 16. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.


text: Kilpailu alkoi kello 15.00.


title: Meksiko talviolympialaisissa 2018

text: Meksiko osallistui Pyeongchangin talviolympialaisiin 2018. Maata edusti neljä urheilijaa, jotka kilpailivat kolmessa eri urheilumuodossa. Avajaisissa maan lippua kantoi maastohiihtäjä Germán Madrazo ja päättäjäisissä alppihiihtäjä Rodolfo Dickson.


title: Meksiko talviolympialaisissa 2018

text: Meksiko sai alppihiihtoon maapaikan yhdelle miehelle ja yhdelle naiselle.


title: Meksiko talviolympialaisissa 2018

text: Meksiko sai maastohiihtoon maapaikan yhdelle miehelle.


title: Maastohiihto talviolympialaisissa 2018 – miesten 4 × 10 km viesti

text: Maastohiihdon miesten 4 × 10 km viestikilpailu talviolympialaisissa 2018 järjestettiin 18. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.


text: Kilpailu alkoi kello 15.15.


title: Australian kenraalikuvernööri

text: Australian kenraalikuvernööri on Kansainyhteisön Commonwealth realm -maiden monarkin (tällä hetkellä Elisabet II) edustaja Australiassa. Kenraalikuvernöörin virka perustettiin vuonna 1901 Australian perustuslaissa. Nykyisen kenraalikuvernööri Peter Cosgroven virkakausi alkoi 28. maaliskuuta 2014.


title: Australian kenraalikuvernööri

text: Kenraalikuvernöörin nimittää monarkki pääministerin esityksestä. Kauden pituutta ei ole virallisesti määritelty, mutta käytäntönä on ollut, että sama henkilö toimii virassa noin viiden vuoden ajan.


title: Australian kenraalikuvernööri

text: Useimmissa asioissa kenraalikuvernööri toimii hallituksen ohjeiden mukaan, ja halitus puolestana on vastuussa maan parlamentille. Kenraalikuvernööri voi kuitenkin erottaa pääministerin, jos tämä toimii lakien vastaisesti tai ei nauti parlamentin luottamusta. Hän voi myös kieltäytyä hajoittamasta parlamenttia pääminiterin vaatimuksesta huolimatta.


title: Australian kenraalikuvernööri

text: Kenraalikuvernööri on muodollisesti Australian puolustusvoimien ylipäällikkö, käytännössä hän siinäkin roolissa noudattaa hallituksen ohjeita. Ylipäällikön roolissa hän toimii kuitenkin monissa seremonioissa, ja ottaa vastaan paraateja ja myöntää kunniamerkkejä.


title: Maastohiihto talviolympialaisissa 2018 – naisten 4 × 5 km viesti

text: Maastohiihdon naisten 4 x 5 km viestikilpailu talviolympialaisissa 2018 järjestettiin 17. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.


text: Kilpailu alkoi kello 18.30.


title: Maastohiihto talviolympialaisissa 2018 – naisten 30 km perinteinen

text: Maastohiihdon naisten 30 kilometrin perinteisen hiihtotyylin kilpailu talviolympialaisissa 2018 järjestettiin 25. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.


text: Kilpailu alkoi kello 15.15.


title: Serbia talviolympialaisissa 2018

text: Serbia osallistui Pyeongchangin talviolympialaisiin 2018. Maata edusti neljä urheilijaa, jotka kilpailivat kahdessa eri urheilumuodossa. Avajaisissa sekä päättäjäisissä maan lippua kantoi alppihiihtäjä Nevena Ignjatović.


title: Serbia talviolympialaisissa 2018

text:
Serbia sai alppihiihtoon maapaikan yhdelle miehelle ja yhdelle naiselle, ja lisäksi kiintiöpaikkojen uudelleenjaossa yhden lisäpaikan.
Serbia sai maastohiihtoon maapaikan kahdelle miehelle ja yhdelle naiselle, mutta lähetti olympialaisiin ainoastaan yhden mieshiihtäjän.


title: Maastohiihto talviolympialaisissa 2018 – miesten parisprintti

text: Maastohiihdon miesten parisprinttikilpailu talviolympialaisissa 2018 järjestettiin 21. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.


text: Loppukilpailu alkoi kello 19.30.


title: Maastohiihto talviolympialaisissa 2018 – naisten parisprintti

text: Maastohiihdon naisten parisprinttikilpailu talviolympialaisissa 2018 järjestettiin 21. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.


text: Loppukilpailu alkoi kello 19.00.


title: Kiinan Taipei talviolympialaisissa 2018

text: Kiinan Taipei osallistui Pyeongchangin talviolympialaisiin 2018. Maata edusti neljä urheilijaa, jotka kilpailivat kahdessa eri urheilumuodossa. Avajaisissa maan lippua kantoi ohjaskelkkailija Lien Te-an ja päättäjäisissä pikaluistelija Yu-Ting Huang.


title: Kiinan Taipei talviolympialaisissa 2018

text: Kiinan Taipei sai yhden maapaikan miesten ohjaskelkkailuun.


title: Thaimaa talviolympialaisissa 2018

text: Thaimaa osallistui Pyeongchangin talviolympialaisiin 2018. Maata edusti neljä urheilijaa, jotka kilpailivat kahdessa eri urheilumuodossa. Avajaisissa sekä päättäjäisissä maan lippua kantoi maastohiihtäjä Mark Chanloung.


title: Thaimaa talviolympialaisissa 2018

text:
Thaimaa sai alppihiihtoon maapaikan yhdelle miehelle ja yhdelle naiselle.
Thaimaa sai maastohiihtoon maapaikan yhdelle miehelle ja yhdelle naiselle. Paikat saivat italialais-thaimaalaiset sisarukset Mark ja Karen Chanloung.


title: Kah’ovkan tekojärvi

text:
Kah’ovkan tekojärvi () on Ukrainan eteläosissa sijaitseva, pinta-alaltaan Euroopan kahdeksanneksi suurin tekojärvi ja 12. suurin makeanveden allas. Se muodostaa osan Dneprin alajuoksun pääuomaa, ja sijaitsee noin 410–460 kilometriä pääkaupunki Kiovasta kaakkoon. Tekojärvi sijaitsee Dnipropetrovskin, Zaporižžjan ja Hersonin alueilla. Suurimmat, yli 30 000 asukkaan kaupungit tekoaltaan rannoilla ovat Nikopol, Enerhodar, Nova Kah’ovka ja Kah’ovka.
Tekojärvi syntyi Kah’ovkan vesivoimalapadon rakentamisen seurauksena Dnepriin vuonna 1956. Voimalapato rakennettiin vuosina 1950–1956 ja sijaitsee 12 kilometriä Hersonin alueen Kah’ovkan kaupungista lounaaseen. Padossa on kuusi 58,5 MW:n generaattoria, ja näillä tuotetaan vuosittain keskimäärin 1,4 TWh sähköenergiaa. 3,84 kilometriä leveän padon yli kulkee maantie ja rautatie. Vesivoimalan läheisyyteen on sittemmin noussut Nova Kah’ovkan kaupunki.


title: Kah’ovkan tekojärvi

text: Tekojärven pituus on 240 kilometriä ja leveys enimmillään 23 kilometriä. Pinta-ala on 2 155 neliökilometriä eli noin kaksi kertaa Päijänteen ala, keskisyvyys 8,4 metriä (vaihteluväli 3-26 m; maksimi 32 m). Tekoaltaan kokonaisvesitilavuus on 18,15 kuutiokilometriä (noin 1,5 kertaa Päijänteen tilavuus), josta 6,78 km on käytettävissä. Helmikuussa 2018 oli rakenteilla Kah’ovkan 2. vesivoimala, jolla vesivoimayhtiö UkrHidroenerho pyrkii optimoimaan vesivoiman tuotantoa Kah’ovkan tekojärvestä. Tämä tuo valmistuessaan aiemman 335 MW:n voimalan (HES-1) lisäksi 250 MW uutta voimalakapasiteettia (HES-2).


title: Kah’ovkan tekojärvi

text: Tekoaltaan vettä käytetään sähkövoiman tuottamiseen, kasteluun, teollisuuslaitosten tarpeisiin ja kalankasvatukseen. Vettä käytetään myös Pohjois-Krimin kanaaliin ja Dnepr-Kryvyi Rih -kanaaliin. Tekoallas synnytti valmistuessaan myös riittävän kulkusyvyyden Dneprin vesitielle ja mahdollisti laivaliikenteen. Voimalapadon vieressä on laivaliikennettä palveleva sulutus.


title: Irlanti talviolympialaisissa 2018

text: Irlanti osallistui Pyeongchangin talviolympialaisiin 2018. Maata edusti viisi urheilijaa, jotka kilpailivat neljässä eri urheilumuodossa. Avajaisissa maan lippua kantoi lumilautailija Seamus O’Connor ja päättäjäisissä freestylehiihtäjä Brendan Newby.


title: Irlanti talviolympialaisissa 2018

text: Irlanti sai alppihiihtoon maapaikan yhdelle miehelle ja yhdelle naiselle.Irlanti sai maastohiihtoon maapaikan yhdelle miehelle.


title: Chile talviolympialaisissa 2018

text: Chile osallistui Pyeongchangin talviolympialaisiin 2018. Maata edusti seitsemän urheilijaa, jotka kilpailivat kolmessa eri urheilumuodossa. Avajaisissa maan lippua kantoi alppihiihtäjä Henrik von Appen ja päättäjäisissä maastohiihtäjä Claudia Salcedo.


title: Chile talviolympialaisissa 2018

text: Chile sai alppihiihtoon maapaikan yhdelle miehelle ja yhdelle naiselle, ja lisäksi kiintiöpaikkojen uudelleenjaossa yhden lisäpaikan.


title: Chile talviolympialaisissa 2018

text: Chile sai maastohiihtoon maapaikan yhdelle miehelle ja yhdelle naiselle.


title: Michaela Caspar

text: Michaela Caspar (s. 6. huhtikuuta 1960 Weil am Rhein, Baden-Württemberg, Länsi-Saksa) on saksalainen näyttelijä. Hän on esiintynyt muun muassa elokuvissa "The Grand Budapest Hotel" ja "" sekä televisiosarjoissa "Rikospaikalla" ja "Deutschland 83".


title: Laura Fraser

text: Laura Fraser (s. 24. heinäkuuta 1976) on skotlantilainen näyttelijä. Hänet tunnetaan parhaiten roolistaan Doorina televisiosarjassa "Neverwhere", Katena elokuvassa "Ritarin tarina" sekä Lydia Rodarte-Quaylena televisiosarjassa "Breaking Bad" ja sen spin-offissa "Better Call Saul".


title: Laura Fraser

text: Fraser syntyi Glasgow’ssa lehtorille ja sairaanhoitajalle Roselle ja käsikirjoittajalle ja liikemiehelle Alister Fraserille. Hän kävi Hillhead High Schoolia ja on Scottish Youth Theatren entinen jäsen. Fraser opiskeli Royal Scottish Academy of Music and Drama -konservatoriossa.


title: Laura Fraser

text: Fraser on kertonut olevansa raitis. Hän meni naimisiin irlantilaisen näyttelijän Karl Gearyn kanssa vuonna 2003. Heillä on yksi tytär, Lila, ja he asuvat Glasgow’ssa.


title: Karl Tõnisson

text: Karl Tõnisson tai Kārlis Tennisons (1873 – 1962) oli virolainen buddhalainen vaikuttaja. Tõnisson julkaisi useita kirjoja viroksi, venäjäksi ja latviaksi, minkä lisäksi hänen värikkäät elämänvaiheensa tekivät hänestä kiistellyn virolaisen kansanlegendan hahmon.


title: Karl Tõnisson

text: Tõnissonin elämän eri vaiheet sotketaan joskus varsin hataralle pohjalle perustuviin tarinoihin, joista on kuitenkin tullut yleisesti uskottuja varsinkin nykyisten buddhalaisuuden harrastajien keskuudessa Baltiassa. Esimerkiksi Tõnissonin syntymävuodeksi ilmoitetaan usein virheellisesti 1873. Tõnisson syntyi Põltsamaalla vuonna 1883 ja hän opiskeli filosofiaa Pietarin yliopistossa. Opiskeluaikoinaan Tõnisson asui isänsä ystävän ja orientalistin E. E. Uhtomskin luona tavaten tämän luona käyneitä vieraita, joihin lukeutui muun muassa 13. dalai-laman Thubten Gyatson opettaja Agvan Dorzijev ja paroni Roman von Ungern-Sternberg. Vuonna 1893 Tõnisson matkusti Burjatiaan opiskelemaan buddhalaisuutta ja 1900-luvun alussa hän matkusteli eri puolilla Venäjää ja Aasiaa. Tõnisson kävi usein Erdene Zuun luostarissa ja Urgassa (nyk. Ulan Bator) Mongoliassa Jebtsundamba Khutuktun Bogd Khanin vieraana.


title: Karl Tõnisson

text: Tõnisson julkaisi ensimmäisen kirjansa venäjäksi Riiassa vuonna 1909 ja myöhemmin hän julkaisi buddhalaisia säkeitä käsittäneen kirjan Tartossa, jossa hän esitteli myös panmongolilaisuuden innoittaman ajatuksen panbaltialaisuudesta ("Pan-Baltoonia"). Pietarin buddhalainen temppeli rakennettiin vuosien 1909 ja 1915 välillä Kivinenän ("Staraja Derevnja") kaupunginosaan Agvan Dorzijevilta, dalai-lamalta ja muilta tahoilta saatujen lahjoitusten avulla. Tšaari Nikolai II vahvisti temppelin henkilökunnan vuonna 1914, josta lähtien Tõnisson oli kirjoilla temppelin henkilökunnan jäsenenä. Temppeli päätyi hyökkäyksen kohteeksi Venäjän sisällissodan melskeiden aikana vuonna 1919 ja se menetti suuren osan temppelissä olleista reliikeistä. Vuonna 1920 Agvan Dorzijev teki Tõnissonista temppelin johtajan, mutta hän joutui pakenemaan kaupungista vuonna 1923 Dorzijevin kehotettua tätä lähtemään bolševikkien uhan takia.


title: Karl Tõnisson

text: Viron lähetystö kieltäytyi antamasta Tõnissonille viisumia Viroon hänen temppelitoimintansa takia, jolloin Tõnisson kääntyi Latvian lähetystön puoleen. Latvia myönsi Tõnissonille kansalaisuuden ja hän otti latvialaisen nimen Kārlis Tennisons. Latvian kansalaisuuden avulla Tõnisson saapui Tarttoon, jossa hän julkaisi kirjoja ja järjesti buddhalaisia menoja. Vuonna 1924 hän perusti Latvian ensimmäisen buddhalaisen seurakunnan Riiassa. Seurakunta vuokrasi taloa, jota käytettiin temppelin tavoin ja jossa järjestettiin buddhalaisia menoja kerran viikossa. Buddhalaisen toimintansa ohella Tõnisson harrasti urheilua. Hän auttoi tekemään liikunnallista joogaa tunnetuksi ja vuonna 1926 hän tuli virolaisen urheiluseura Kalevin järjestämän maratonin kolmanneksi ajalla 3 tuntia ja 31 minuuttia. Tõnisson muutti Baltiasta vuonna 1930 yhdessä Friedrich V. Lustigin kanssa ja vuosina 1932–1949 hän asui Siamissa eli nykyisessä Thaimaassa. Vuonna 1949 hän muutti Rangooniin Burmaan eli nykyiseen Myanmariin, jossa hän kuoli vuonna 1962.


title: Karl Tõnisson

text: Tõnisson julkaisi vuosien 1909 ja 1930 välillä vähintään 16 kirjaa, 13 niistä viroksi, kaksi venäjäksi ja yhden latviaksi. Kirjoista kahdeksan vironkielistä, yksi venäläinen ja latvialainen käsittelivät buddhalaisuutta. Vironkielisistä teoksista kuusi oli Tõnissonin alkuperäistuotantoa ja kaksi käännöksiä. Tõnissonin teoksia on kuvailtu kollaaseiksi, jotka käsittävät nimikkeeseensä joskus varsin löyhästi liittyviä eri osia, jotka on kirjoitettu eri aikoina. Buddhalaisuuden periaatteiden käsittelyn lisäksi Tõnisson tuo etenkin myöhemmissä teoksissaan esille kristinuskon kritiikkiään ja muita aiheita, kuten ajatuksensa "Pan-Baltoniasta" ja Baltian alueen muinaisuskojen yhtäläisyyksistä Intian Veda-kauden uskoihin. Tõnisson ei varsinaisesti liittänyt itseään mihinkään buddhalaisuuden useista eri koulukunnista.


title: Karl Tõnisson

text: Tõnissonin elämää voi kuvailla värikkääksi ja buddhalaisuudessa häntä saatettaisiin kutsua mahasiddhaksi. Buddhalainen toiminta Virossa päättyi Tõnissonin lähdettyä, mutta hänestä tuli osa virolaista kansanlegendaa. Neuvosto-Vironaikaiset kirjailijat ja orientalistit kuten Gennadi Gerodnik pyrkivät luomaan kuvan Tõnissonista virolaisten vihollisena ja imperialistien kätyrinä. Friedrich Lustig julkaisi puolestaan Tõnissonin elämäkerran "The Mahatma of Baltic" vuonna 1965.


title: Geir Gulliksen

text: Geir Gulliksen (31. lokakuuta 1963 Kongsberg, Norja) on norjalainen kirjailija ja kustantaja.


title: Geir Gulliksen

text: Gulliksen työskentelee Oktober-kustantamossa. Hän julkaisi esikoisteoksensa "Mørkets munn" 1986, joka koostuu proosarunon katkelmista. Hän on kirjoittanut runojen lisäksi esseitä, näytelmiä, lastenkirjoja ja romaaneja, joista hän on saanut useita palkintoja. "Kertomus eräästä avioliitosta" oli Pohjoismaiden Neuvoston kirjallisuuspalkintoehdokas.


title: Geir Gulliksen

text: Gulliksen tunnetaan erityisesti runoilijana. Hän on merkittävä uuden norjalaisen kirjallisuuden edustaja. Hänen runonsa ovat monien kriitikoiden arvioissa kaikkein keskeisimpiä nykyrunoudessa, mutta ne puhuttelevat myös yleisemmin lukijoita. Gulliksen etsii runosta yleistä ja yleisestä runoa. Kaunista kieltä käyttäen hän haastaa runouden äärirajoja. Hänen runonsa ”Alt dette skal begynne en gang til” (kokoelmasta "Se på meg nå") valittiin Norjan radiossa kuulijoiden ja ammattituomariston mielestä vuoden 2005 parhaaksi runoksi.


title: Jüri Ehlvest

text: Jüri Ehlvest, kirjailijanimet Jüri von Ehlvest, Ürgar Helves (15. maaliskuuta 1967 Tallinna, Viro – 11. lokakuuta 2006 New York, Yhdysvallat) oli virolainen kirjailija.


title: Jüri Ehlvest

text: Monipuolisesti opiskelleen Ehlvestin tuotanto sisältää eettisiä pohdintoja, uskomuksia ja niiden romuttamista. Hänen ensimmäinen julkaistu kaunokirjallinen teoksensa oli novelli "Järelejõudmine", joka ilmestyi Vikerkaarissa 1988. Sen jälkeen hän ehti ennen kuolemaansa julkaista romaaneja ja novelleja, joita on käännetty useille kielille, myös suomeksi.


title: Jüri Ehlvest

text: Ehlvestin veli on shakinpelaaja Jaan Ehlvest.


title: Edvin Aedma

text: Edvin Aedma (s. 5. toukokuuta 1983 Tallinna, Viro) on virolainen kirjailija.


title: Edvin Aedma

text: Aedma opettaa Tarton yliopistossa. Hän työskentelee myös pelialalla ja opettaa Estonian Business Schoolissa pelisuunnittelua. Aedma on kirjoittanut vakituisesti Värske Rõhk -kulttuurilehteen. Hän kirjoittaa novelleja ja satuja ja on tyylilajiltaan minimalisti. Hänen esikoisteoksensa on novellikokoelma "Inimene ja draakon" (2007). Sitä ennen hänen graafisia novellejaan on julkaistu kokoelmassa "Eesti 00´ aastate autorikoomiks". Esikuvinaan hän pitää Hermann Hesseä, Franz Kafkaa ja Kaarina Helakisaa.


title: Edvin Aedma

text: Aedma on tunnustettu sarjakuvantekijä, jonka sarjakuvia on julkaistu suomeksi kokoelmassa "Kertovuus kuvissa: Viron 2000-luvun taidesarjakuva".


title: Artur Alliksaar

text: Artur Alliksaar (1923 Tartto, Viro – 1966 Tartto, Viro) oli virolainen runoilija ja kääntäjä. Hän tuli laajemmin tunnetuksi vasta kuolemansa jälkeen, kun hänen esikoiskokoelman "Tuul käib tantsimas sarapuusaludes" ilmestyi 1976 teoksessa "Luule".


title: Artur Alliksaar

text: Alliksaarin tuotantoa julkaistiin hänen eläessään ainoastaan näytelmä "Nimetu saar". Hän asui vankeus- ja karkotusvuosia 1949–1958 lukuun ottamatta koko ikänsä Tartossa. Syynä vankeuteen oli taistelu saksalaisten joukossa vuosina 1941–1944. Hän palasi karkotuksesta Tartoon salaa ja hankki elantonsa sekalaisilla töillä.


title: Artur Alliksaar

text: Vaikka Alliksaarin runoja ei hänen elinaikanaan julkaistu, hänet kuitenkin tunnettiin kirjallisuuspiireissä. Runoja levitettiin kopioina, ja hänen kotonaan kokoontui runouden harrastajia, vielä hänen kuolemansa jälkeenkin hänen leskensä Linda Alliksaarin järjestämiin runoiltoihin.


title: Artur Alliksaar

text: Alliksaari on virolaisen lyriikan keskeisimpiä nimiä mutta Suomessa huonosti tunnettu. Suomennoksia on julkaistu antologiassa "Uusien sulkien kasvaminen : kymmenen nykyvirolaista runoilijaa" (Tammi 1984).Antologiaan "Uusien sulkien kasvaminen" sisältyy seuraavat Alliksaarin runot:


title: Tallinna Kalev Rugby Club

text:
Tallinna Kalev Rugby Club on virolainen rugbyjoukkue, joka pelaa kaudella 2018 Rugbyn SM-sarjassa. Kalev voitti Rugbyn 1-divisioonan kaudella 2017. Seura on Viron vanhin rugbyseura ja se on perustettu vuonna 2006 nimellä RFC Tallinn Sharks, josta se siirtyi vuonna 2013
Viron suurimman urheiluorganisaation Kalevin nimen alle.


title: DBTT

text: DBTT voi tarkoittaa muun muassa seuraavia:


title: Varkaiden maailma

text: Varkaiden maailma ("Thieves' World") on Robert Asprinin toimittama fantasia-antologia vuodelta 1979. Se sisältää kahdeksan novellia eri kirjailijoilta, joista John Brunner, Poul Anderson ja Marion Zimmer Bradley kuuluivat aikansa eturivin genrekirjailijoihin. "Varkaiden maailma" oli vuonna 1980 ehdolla parhaan antologian tai kokoelman World Fantasy Award -palkinnon saajaksi, mutta hävisi Jessica Amanda Salmonson toimittamalle "Amazons!" -antologialle.


title: Varkaiden maailma

text: Kirjan aloittaa lyhyt johdanto ja kartta, jotka esittelevät miljöön lukijalle. Itse novellit kertovat rosvoista, huijareista, salamurhaajista ja muista ammattirikollisista, jotka elävät Turvapaikka-nimisessä kaupungissa autiomaan laidalla. Aiemmin kaupasta kukoistanut kaupunki on karavaanireittien siirryttyä joutunut rappion tilaan ja siitä on tullut varkaiden pesäpaikka. Kaupungin omalla painollaan eteenpäin soljuva arki järkkyy, kun keisarin idealistinen ja uudistushaluinen velipuoli asetetaan sen uudeksi kuvernööriksi.


title: Varkaiden maailma

text: Kokoelma ilmestyi TK-kustannuksen Finnish Book House -sarjassa suomeksi Leena Peltosen kääntämänä ja Petri Hiltusen kuvittamana vuonna 1992. Teoksen lopussa mainostetaan jatko-osaa "Tarinoita Ruokottomasta Yksisarvisesta". Sitä ei kuitenkaan koskaan julkaistu suomeksi. Englanniksi "Thieves' World" -antologioita ilmestyi peräti kaksitoista sekä lisäksi useita erillisiä novelleja ja romaaneja.Aikalaisarviossa "Ares Magazine" -lehden Greg Costikyan pitää mukana olevia kirjailijanimiä vaikuttavina. Toisaalta mukana on myös vähemmän tunnettuja tekijöitä. Novellien taso vaihtelee keskinkertaisesta erinomaiseen, ja ne ovat kaikki lukemisen arvoisia. Costikyan arvelee erityisesti roolipelien ystävien pitävän antologiasta, koska roolipeliseikkailun tapaan "Varkaiden maailma" on syntynyt useiden eri kirjoittajien yhteistyön tuloksena ja kuvaa fantasiamaailmaa monen eri hahmon näkökulmasta.


title: Studio 55

text: Studio 55 oli suomalainen tv-ohjelma, jota esitettiin MTV3-kanavalla vuosina 2009–2016. Ajankohtaisohjelman toimittajia olivat mm. Markku Veijalainen, Pirjo Haapoja, Anja Snellman, Lauri Karhuvaara ja Raakel Lignell.


title: Brother Christmas

text: Brother Christmas on Ari Koposen luoma hahmo, joka kerää lahjoituksia erityisesti sosiaalisessa mediassa ja jakaa niitä edelleen avustuksina apua pyytäville. Hyväntekeväisyystoimintaa varten Koponen on perustanut Brother Christmas ry -yhdistyksen, jonka hallituksen puheenjohtajana hän toimii.


title: Brother Christmas

text: "Helsingin Sanomat" julkaisi helmikuussa 2018 jutun, jossa rahankeräystoimintaan väitettiin liittyvän epäselvyyksiä ja väärinkäytöksiä. Itä-Uudenmaan poliisi tiedotti 10.4.2018 alkavansa selvittää hyväntekeväisyyshahmo Brother Christmasin rahankeräykseen mahdollisesti liittyviä väärinkäytöksiä.


title: Brother Christmas

text: Rikosnimikkeiksi on kirjattu muun muassa epäilty kavallus, kirjanpitorikos ja rahankeräysrikos. Poliisi on luvannut tiedottaa tutkinnasta lisää joulukuussa 2018.


title: Brother Christmas

text: Syytösten kumoamiseksi Brother Christmas ry teetti tilien erityistarkastuksen valitsemaltaan aikajänteeltä syksyllä 2017, jonka suoritti RMS Finland. Yhdistyksen tileistä ei löytynyt tältä ajalta viitteitä "Helsingin Sanomien" ja "Seura"-lehden väittämää ”oman edun tavoittelua.” Yhdistys ei kyseisenä aikana tehnyt rahansiirtoja Koposelle tai hänen lähipiirilleen ja sen somevideoita oli tehty ilman rahallista korvausta. Syytösten vuoksi yhdistyksen lahjoitusten määrä kuitenkin putosi alle kymmenesosaan.


title: Brother Christmas

text: Helmikuussa 2018 Suomen lehdistössä julkaistiin useita juttuja, joissa kerrottiin Brother Christmasin rasistisista ja seksistisistä viesteistä. Koponen oli sanonut muun muassa tummaihoisista ihmisistä seuraavaa: ”Kyl täs sisäinen easismi (= rasismi) herää ku noi vitun neekerit ei tee mitää noille skideilleen. Saatana mitä käytöstä”. Hän oli myös huoritellut naista ja käyttänyt CP-vammaisia halventavaa haukkumasanaa ”separi”.


title: Kristin Scott Thomasin filmografia

text: Tämä on luettelo Kristin Scott Thomasin filmografiasta, teatteriesiintymisistä ja palkinnoista.


title: Tom Payne

text: Thomas Payne (s. 21. joulukuuta 1982) on englantilainen näyttelijä. Hänet tunnetaan parhaiten Paul ”Jesus” Roviana televisiosarjassa "The Walking Dead".


title: Boura

text: Boura on maalaiskunta ja sen keskuskylä Sikasson alueen Yorosson piirissä Malissa. Se sijaitsee lähellä Burkina Fason rajaa 27 kilometriä Yorossosta itään. Kunnassa on 22 200 ja kylässä 3 800 asukasta (vuonna 2009).


title: Boura

text: Bouran kunta rajoittuu pohjoisessa Yorosson piirin Koumbian, lännessä Ménamba I:n ja etelässä Mahoun kuntiin sekä idässä Burkina Fasoon. Seudun kasvillisuus on pensassavannia.


title: Boura

text: Kuntaan kuuluu 15 kylää. Asukkaat ovat etupäässä bobo fing -ryhmän boboja. Lisäksi on bwa-ryhmän boboja, fulbeja, samoja, moseja, miniankoja, dogoneja, bambaroita ja soninkeja.


title: Boura

text: Bouran kautta kulkee Karanganasta Burkina Fason rajalle johtava päällystetty maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maapähkinä, riisi ja lehmänpapu. Myytäväksi kasvatetaan puuvillaa. Kotieläimiä ovat naudat, lampaat, vuohet, aasit, siat ja vähäisessä määrin hevoset. Lisäksi harjoitetaan käsityöammatteja, pienimuotoista kaupankäyntiä ja kalastusta.


title: Heksametyylibentseeni

text: Heksametyylibentseeni (CH) on aromaattisiin hiilivetyihin kuuluva orgaaninen yhdiste. Sitä voidaan käyttää muiden orgaanisten yhdisteiden synteesissä.


title: Heksametyylibentseeni

text: Huoneenlämpötilassa heksametyylibentseeni on väritöntä kiteistä ainetta. Yhdiste on liukenematonta veteen, mutta liukenee useaan orgaaniseen liuottimeen esimerkiksi etanoliin, dietyylieetteriin, asetoniin, bentseeniin ja kloroformiin.


title: Heksametyylibentseeni

text: Heksametyylibentseeniä voidaan valmistaa metyloimalla ksyleeniä tai pseudokumeenia kloorimetaanilla alumiinikloridin toimiessa katalyyttinä. Tämä reaktio on tyypiltään Friedel–Crafts-alkylointireaktio. Yhdistettä valmistetaan myös fenolin ja metanolin välisellä reaktiolla. Tämä tapahtuu yli 400 °C:n lämpötilassa alumiinioksidin toimiessa katalyyttinä. Kolmas tapa on 2-butyynin trimerointi.


title: Heksametyylibentseeni

text: Heksametyylibentseeniä voidaan käyttää hajusteiden valmistukseen. Lisäksi sen kompleksien varauksensiirto-ominaisuuksia tutkitaan. Yhdistettä voidaan myös käyttää ligandina organometalliyhdisteissä.


title: Keihäsjärvi (Ylöjärvi, Kuru)

text: Keihäsjärvi on Pirkanmaalla Ylöjärvellä Kurun kirkonkylässä sijaitseva järvi.


title: Keihäsjärvi (Ylöjärvi, Kuru)

text: Järven pinta-ala on 220 hehtaaria eli 2,2 neliökilometriä. Se on 3,7 kilometriä pitkä ja 1,6 kilometriä leveä. Järven luoteispäässä työntyy luoteeseen päin matalan Keihäänsalmen taakse Mäntylänlahti. Lahti on Keihäänsalmesta mitattuna 1,1 kilometriä pitkä. Järven kaakkoispäässä Hevossaari jakaa järven kahtia. Saaren itäpuoli on järven puoliskoista pienempi ja siellä sijaitsee järven laskujoen Keihäsjoen luusua. Saaren länsipuolella on järvenpuolisko laajempi ja siinä on kaksi kapeaa lahtea Kentänlahti ja Suitsilahti. Saaren eteläpuolelle jää hyvin kapea salmi, jonka ylittää silta.


title: Keihäsjärvi (Ylöjärvi, Kuru)

text: Järvessä on laskettu olevan 22 saarta. Niiden yhteispinta-ala on 21 hehtaaria, mikä on noin 8,9 % järven kokonaispinta-alasta. Saarista vain Hevossaari on yli hehtaarin suuruinen, muista saarista 19 on yli aarin ja loput kaksi alle aarin kokoisia. Hevossaaren pinta-ala on noin 18 hehtaaria, se on yli 700 metriä pitkä ja alle 400 metriä leveä. Siihen tulee Kurun Uusikylän puolelta tie. Järven pääaltaassa sijaitsee vielä Kanasaari, Kalliosaari, Hirvisaari, Hernesaari ja Korkeasaari, Keihäänlahden edustalla Jauhosaari ja Murhasaari, sekä Mäntylänlahdessa Valtionsaari ja Sikosaari.


title: Keihäsjärvi (Ylöjärvi, Kuru)

text: Järvi on luodattu ja siitä on julkaistu syvyyskartat. Sen tilavuus on 8,4 miljoonaa kuutiometriä eli 0,0084 kuutiokilometriä. Järven keskisyvyys on 4,1 metriä ja suurin syvyys on 19 metriä. Järven syvänne sijaitsee Hevossaaren länsipuolella. Syvin kohta sijaitsee aivan Hevossaaren ja Kalliosaaren välissä. Hevossaaren lounaispuolella on yli 10 metriä syvää, mutta se jatkuu kapeana syvänteenä vastarannan Niemenmaan kärkeen asti.


title: Keihäsjärvi (Ylöjärvi, Kuru)

text: Järven rantaviivan pituus on 19 kilometriä, josta saarten rantaviivan yhteispituus on 5 kilometriä. Rantojen asutus on pääasiassa haja-asutusta ja järven lähiympäristössä sijaitsee ainakin viisi maatilaa. Rannoille on rakennettu yli 50 vapaa-ajan asuntoa. Kurun kirkonkylä sijaitsee Näsijärven Kurunlahden ja Keihäsjärven välissä. Sen asutusalueet seuraavat järvenrantoja Kentänlahdella, Suitsilahdella, Hevossaaressa ja järven luusuan ympäristössä. Järven itärantaa seuraa kantatie 65 ja järven eteläpuolen ohittaa kantatieltä haarautuva seututie 332.


title: Keihäsjärvi (Ylöjärvi, Kuru)

text: Järvessä tavataan yleisienä haukea, ahventa, särkeä, lahnaa, ja madetta. Näiden lisäksi siellä elää muikkua. Järveen on istutettu myös siikaa ja kuhaa.


title: Keihäsjärvi (Ylöjärvi, Kuru)

text: Järven vedenlaatu riippuu suuresti valumasta, sillä järvi on luonteeltaan läpivirtausjärvi. Veden laskennallinen viipymä järvessä on keskimäärin 84 vuorokautta. Järven valuma-alueella esiintyy runsaasti soita ja metsiä, mutta peltomaata on vain vähän. Vedenväri on hyvin tumma johtuen humuksen suuresta määrästä ja siksi veden happamuustaso on alhaalla. Happamuus on kuitenkin siedettävällä tasolla, sillä esimerkiksi särki lisääntyy, vaikka ravut eivät sitä enää tee. Veden fosforipitoisuus on lievästi koholla ja tämä on kasvattamut levän määrää vedessä. Järvi voidaan varauksella luokitella lievästi rehevöityneen ja rehevöityneen järven tasolle. Järvi soveltuu virkistyskäyttöön tyydyttävästi, mutta vedenlaatu on jo lähellä välttävää tasoa. Joskus järvessä esiintyy happitalouden häiriöitä etenkin syvänteissä.


title: Keihäsjärvi (Ylöjärvi, Kuru)

text: Vuoden 1958 peruskartassa olivat Kurun kirkonkylän nykyiset asuinalueet peltomaata, joskin Uusikylän asuinalue oli jo tuolloin reunustettu metsään. Hevossaari oli silloin autio eikä saarelle mennyt tietä. Sellainen näkyy vuoden 1984 kartassa ja saaressa toimi tuolloin leirintäalue.


title: Keihäsjärvi (Ylöjärvi, Kuru)

text: Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Keihäsjoen valuma-alueella (35.35), jonka Keihäsjärven lähialueeseen (35.351) järvi kuuluu. Järven vedenpinnan korkeus on 99,9 metriä mpy.


title: Keihäsjärvi (Ylöjärvi, Kuru)

text: Järvi saa pääosan vedestään Keihäsjoen valuma-alueelta. Siellä sijaitsevat muun muassa järven itäpuolella olevat Iso Särkijärvi (77 ha) ja Vähä Särkijärvi (10 ha), jotka laskevat lyhyen ojan kautta Keihäsjärven itärantaan. Työtönjoen varrella sijaitsevat suurimpina järvinä Pitkäjärvi (41 ha), Työtönjärvi (30 ha) ja Kalliojärvi (56 ha). Työtönjoen alajuoksua kutsutaan Pitkäkoskeksi ja se laskee Keihäänsalmen länsirantaan. Keihäsjärven lähialueella on kolme yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Iso Peurajärvi (2 ha), Iso Pahalammi (2 ha) ja Kaakkolammi (1 ha).


title: Keihäsjärvi (Ylöjärvi, Kuru)

text: Järven laskujoki on Keihäsjoki, jossa on sillalta 200 metrin päässä olevan kosken niskassa pato, jolla järven vedenkorkeutta säädellään. Joen kokonaispituus on 350 metriä ja se laskee Näsijärveen Kurunlahden keskivaiheella.


title: Itsenäisyyden kivi

text: Itsenäisyyden kivi (1977) on kuvanveistäjä Antti Louhiston tekemä veistos, joka sijaitsee Turussa Itäisellä Rantakadulla Samppalinnan rinteessä. Teos on nelikulmainen ylöspäin kapeneva obeliski, jonka materiaalina Louhisto on käyttänyt graniittia. Obeliskin yläosassa on Suomen valtion tunnus, leijona. Teos paljastettiin Suomen itsenäisyyden 60-vuotisjuhlien yhteydessä 6.12.1977.


title: Itsenäisyyden kivi

text: Veistoksen paljastustilaisuudessa puheen piti professori Paavo Kallio, joka vertasi tätä miljardien vuosien ikäistä graniittijärkälettä Suomen yhtenäiseen kansaan, jota ei murra mikään. Veistoksen etupuolella on teksti ”Itsenäisyys 1917” ja takana  ”Pienen maan suurin voima on yksimielisyys. Puhtain asein puhtaan asian puolesta”. Veistos on Turun Seudun joukko-osastokiltojen lahjoitus Turun kaupungille. Kaupungin puolesta muistomerkin otti vastaan kaupunginvaltuuston puheenjohtaja Heikki Löyttyniemi, joka totesi muistomerkin olevan karu mutta puhutteleva, juuri kuten Suomen kansan perusluonnekin on.


title: Loot box

text: Loot box (myös esim. loot crate, saalislaatikko tai yllätyslaatikko) tarkoittaa monissa videopeleissä esiintyviä laatikoita, joita avaamalla voi saada pelissä käytettäviä virtuaalisia palkintoja. Palkinnot ovat usein satunnaisia ja arvokkaammat esineet harvinaisempia. Loot boxien sisältöjen vaikutus pelin pelaamiseen vaihtelee pelkästään ulkoasua muokkaavista esineistä pelaajan voimia kasvattaviin välineisiin. Loot boxeja voi yleensä ostaa oikealla rahalla tai ansaita hitaammin peliä pelaamalla.


title: Loot box

text:
Loot boxit kuuluvat osaksi videopelien mikromaksuja. Viime aikoina loot box -järjestelmien yleisyys peleissä on kasvanut, ja ne ovat herättäneet keskustelua rahapelaamiseen verrattavien toiminnallisuuksiensa vuoksi. Kritiikki on aloittanut monissa maissa tutkinnan satunnaisten palkintojärjestelmien rajoittamisesta ja niistä on esitetty lakisäädöksiä.
Loot boxit voivat esiintyä peleissä esimerkiksi virtuaalisina laatikoina, arkkuina tai paketteina, joiden sisällä voi olla esimerkiksi virtuaalisia keräilykortteja, virtuaalivaluuttaa, hahmoja, kosmeettisia esineitä tai pelissä avustavia esineitä. Loot boxeja voi ansaita pelistä riippuen tehtäviä tekemällä, oikealla rahalla tai virtuaalisella valuutalla. Usein parhaat palkinnot voivat olla harvinaisempia, ja niiden avaamiseen liittyy jännitystä lisääviä animaatioita. Jos laatikosta saa jo omistamansa esineen, sen voi usein muuttaa arvoaan pienemmäksi määräksi pelivaluuttaa.


title: Loot box

text: Loot boxien yhteyteen on liitetty gacha-mekanismi: peliä pelatessa saa satunnaisia palkintoja, mutta käyttäjä voi myös ostaa halutessaan palkintoja rahalla. Koska arvokkaammat palkinnot ovat harvinaisempia, niiden ansaitsemisessa voi kestää kauan eikä rahan käyttäminen takaa halutun palkinnon saamista. Tällöin pelaaja voi päätyä gacha-loukkuun, jossa rahaa käytetään kunnes toivottu palkkio saadaan.


title: Loot box

text: Loot box -järjestelmän idea on jatkojalostettu aikaisemmin peleissä esiintyneistä esineiden löytämisjärjestelmistä. Ensimmäisen kerran loot box -järjestelmä nähtiin kiinalaisessa Zhengtu Network -yhtiön free-to-play -pelissä ZT Online vuonna 2007. Loot box -järjestelmä soveltuu Aasian pelimarkkinoille hyvin, sillä pelaajilla ei yleisesti ole käytettävissään riittävästi rahaa ostaakseen täysihintaista peliä. Merkittävän merkkipaalun ohitti vuonna 2011 julkaistu free-to-play -peli Puzzle & Dragons, joka gacha-mekanismin avulla ensimmäisenä mobiilipelinä ohitti miljardin dollarin tuottorajan.


title: Loot box

text: Vuonna 2009 länsimaisessa videopeliteollisuudessa huomattiin, että jakamalla peli ilmaiseksi sosiaalisessa mediassa pelin myymisen sijaan, saatiin parempi tuotto lisätyillä mikromaksuilla kuin pelin myynnistä saatavilla tuloilla. Ensimmäinen länsimainen peli, jossa käytettiin loot box -järjestelmää, oli Valve Corporationin Team Fortress 2 -peli vuonna 2010. Team Fortress 2 oli myös ensimmäinen peli, jossa oltiin luovuttu siitä ansaintalogiikasta, että peli itsessään on myyntituote. Valve lisäsi peliin uuden ominaisuuden, jonka myötä pelaaja voi kerätä pelaamalla loot boxeja, jotka hän saa auki ostamalla avaimia. Valve Corporationin Robin Walker totesi, että pelin ilmaiseksi jakamisen tarkoitus oli luoda ketjureaktio. Jakamalla peliä ilmaiseksi, pelaajia olisi enemmän ja näin ollen loot boxien avaimien ostajiakin olisi enemmän.


title: Loot box

text: Seuraavien vuosien aikana monet MMO- (massively multiplayer online) ja MOBA- (multiplayer online battle arena) pelit ovat siirtyneet free-to-play-ansaintamalliin lisäämällä peleihinsä loot box-järjestelmän saadakseen lisää pelaajia. Esimerkkejä tällaisista peleistä ovat Star Trek Online ja The Lord of the Rings Online joulukuussa 2011.


title: Loot box

text: Vuonna 2012 julkaistu Mass Effect 3 oli ensimmäinen myytävä peli, johon oli lisätty loot box -järjestelmän kaltainen ominaisuus. Mass Effect 3 -peliin myytiin ”paketteja”, jotka sisälsivät varusteita, joiden hankkimiseen pelaajan olisi pitänyt käyttää huomattavasti aikaa pelaamalla peliä. Vuonna 2013 julkaistiin niin ikään myytävä peli , johon lisättiin loot box -aselaatikoita päivityksen myötä. Samoin vuonna 2013 julkaistuun Battlefield 4 -peliin lisättiin myöhemmin ”taistelupakkauksia”, jotka tulivat käyttöön päivityksen myötä vuonna 2014.


title: Loot box

text: Vuosien 2016 ja 2017 aikana useisiin peleihin on sisällytetty loot box -järjestelmä oleelliseksi osaksi peliä, kuten peleissä Call of Duty, , Battlefield, League of Legends, Paragon, Gears of War 4 ja FIFA 17. Vuonna 2017 moni AAA-luokan peli (AAA-peleillä tarkoitetaan keskikokoisen tai suuren pelitalon julkaisemaa peliä, joiden kehitykseen ja markkinointiin käytettävissä enemmän rahaa ja resursseja.) on julkaistu loot box -ominaisuuksilla, esimerkiksi , Forza Motorsport 7 ja NBA 2K18. Erilaisten loot box -järjestelmien sisällyttäminen maksullisiin peleihin johti kritiikkiin lokakuussa 2017, kun Star Wars Battlefront II julkaistiin.


title: Loot box

text: Loot box -järjestelmien vaikutusmekanismi pelaajiin on samankaltainen kuin uhkapeleissä. Loot boxien avaaminen aiheuttaa samanlaisen tunnetilan pelaajassa, kuin esimerkiksi kolikkopelejä pelaava henkilö kokee. Ihmiskehon dopamiinijärjestelmä on altis tilanteessa, joihin liittyy epävarmuustekijä palkinnon saamisesta. Dopamiinijärjestelmä ei aktivoidu niin voimakkaasti, jos palkinnon saaminen on varmaa.


title: Loot box

text: Loot box -järjestelmiä on rinnastettu uhkapelaamiseen muun muassa Belgiassa ja Ranskassa. Loot box -järjestelmä on saanut paljon kritiikkiä erityisesti ostettavien pelien kohdalla. Yleinen mielipide on, että jo valmiiksi maksetusta täysihintaisesta tuotteesta pelaajat eivät halua sijoittaa lisää rahaa saadakseen täyden pelikokemuksen. Jotkut pelit ovat saaneet myös kritiikkiä pay-to-win -systeemistä, joissa käytännössä vain oikeaa rahaa sijoittamalla pelaaja voi pärjätä pelissä.


title: Loot box

text: Kohusta ja kritiikistä johtuen monet maat tutkivat loot boxien suhdetta uhkapelaamiseen. Sisäministeriön hallitusneuvos Jouni Laiho arvioi, että asiasta tullaan keskustelemaan Suomessakin. Laihon mukaan ”jos huomataan, että tässä on kauppatapaan, addiktoitumiseen tai ehkä laillisuuteenkin liittyviä ongelmia, kyse on yhteiskunnallisesta ongelmasta, joka on ratkaistava.”


title: Loot box

text: Lounais-Suomen viranomaisille on jätetty tutkintapyyntö loot boxeihin liittyen. Arpajaishallinnon lausunnon mukaan arpajaislain vastaisiin piirteisiin tulee puuttua.


title: Loot box

text:
Belgia
Belgiassa "" -pelin loot boxeista on tehty valitus kuluttajaviranomaiselle, koska ostaja ei voi etukäteen tietää mitä laatikosta paljastuu. Belgian pelikomissio ei ole vielä ilmoittanut päätöstä lain puitteissa, mutta komission mukaan ”rahan ja riippuvuuden yhdistelmä on uhkapelaamista.”
Belgia on tuonut aihetta esiin aiemmin myös EU-tasolla.


title: Loot box

text:
Havaiji
Havaijilla televisioidussa lehdistötilaisuudessa kerrottin, että osavaltion edustajat tarkastelevat säädöksiä estääkseen uhkapelin kaltaisia rahoitusmalleja sisältävien pelien myymistä lapsille tai näiden kieltämistä ylipäätään. Sittemmin lainsäätäjät ovat esittäneet neljää säädöstä, jotka rajoittaisivat loot boxeja sisältävien pelien myymistä alle 21-vuotiaille ja määräisivät julkaisijoiden merkitsevän kyseiset pelit selkeästi, sekä julkaisemaan näiden palkintojen todennäköisyydet.
Iso-Britannia
Britannian parlamentissa on tehty aloite pelinsisäisten arvontojen kieltämiseksi.


title: Loot box

text:
Kiina
Kiinan kulttuuriministeri julkisti lain vuoden 2016 joulukuussa, jonka mukaan loot boxien ja muiden satunnaisten esineiden ja palveluiden saamisen todennäköisyydet tulee julkaista selkeästi.


title: Loot box

text:
Ranska
Ranskalainen senaattori Jérôme Durain on tehnyt pelillistä etua antavista loot boxeista tutkintapyynnön uhkapelaamista säätelevälle organisaatiolle ARJEL.


title: Loot box

text:
Ruotsi
Ruotsin viranomaisten mukaan loot boxien kohdalla arpajaisten määritelmä ei täyty. Suomen sisäministeriön hallitusneuvos Jouni Laihon mukaan päätöksessä on kyse siitä, että ”--loot boxeilla, ei ole pelin sisällä vaihdannallista arvoa.” Sittemmin ruotsalainen ministeri Ardalan Shekarabi on todennut Ruotsin Yleisradiossa loot boxien tulevan mahdollisesti kielletyiksi vuonna 2019.


title: Loot box

text: Asiaa on otettu esille myös esimerkiksi Saksassa ja Norjassa.


title: Loot box

text: Electronic Arts on myöntynyt poistamaan loot boxit "FIFA 19" -pelistä viitaten Belgian päätökseen tulkita se uhkapelaamisen muodoksi.


title: Piilova

text: Piilova () oli inkeriläinen kylä, joka kuului Järvisaaren luterilaiseen seurakuntaan, nykyään kylän paikka sijaitsee Leningradin alueen Tusinan piirissä Venäjällä.


title: Piilova

text:
Piilova sijaitsi Hattulasta etelään johtavan tien varrella, lähellä ensin Ruotsin ja Venäjän, sittemmin Novgorodin kuvernementin rajaa. Kylä esiintyy henkikirjoissa 1600-luvulla, jolloin siellä asui suomalaisia. Kylä esiintyy asuttuna vuoden 1727 kartassa. "Tukian" suku asettui Piilovaan luultavasti 1700-luvun aikana, ja sukunimi säilyi pitkään kylän ainoana. Vuonna 1838 Piilovassa asui 35 ihmistä (16 miestä, 19 naista), vuonna 1856 siellä oli kuusi taloa ja 15 sielua (miestä), vuonna 1860 taloja oli kuusi ja talonpoikia 18, vuonna 1862 oli taloja yhdeksän ja asukasluku 40 (19 miestä, 21 naista). Vuonna 1926 kylässä oli 35 taloa ja 143 asukasta, niistä suomalaisia 130. Vuonna 1939 Piilovassa oli 42 taloa. Kylän inkeriläisiä oli luterilaisia, vaikka 1900-luvun alussa Piilovan (sekä myös Staarostinan ja Seulolan) kyliin levisi baptismi, ja baptistien rukoushuone sijaitsi mm. Piilovassa. Kylässä baptistit suorittivat näyttäviä kastetilaisuuksia veden äärellä torvisoittokunnan säestyksellä. 1910-luvulla Piilovassa toimi suomenkielinen koulu ja sekakuoro
Isäntien sukunimet 1900-luvulla: Tukia, Vainonen (kotoisin Metsäpirttistä), Vasiljev.


title: Jäähuntu

text: Jäähuntu (1999) on Leena Valkeapään (o.s. Ikonen) ympäristötaideteos Turussa Helsinginkadulla lähellä Tuomaansiltaa. Teos on valmistettu paikan päällä. Sen päämateriaaleina ovat luonnon kallio, sen jatkeeksi rakennettu ruostumaton teräsverkko ja pimeällä korostuva kohdevalaistus.


title: Jäähuntu

text: Jäähuntu on osa Pro Cultura -säätiön ympäristötaideprojektia, jonka muita teoksia ovat olleet esimerkiksi Posankka, Gaian silmä ja Ajan virta. Teos ilmentää uutta ajattelua Turussa: Helsinginkatu on ensimmäinen kohde, jossa osa rakentamiskustannuksista on varattu taiteen hankkimiseen ja jossa on sovellettu käytäntöön prosenttiperiaatetta ympäristön suunnittelussa.


title: GDP-mannoosikuljettaja

text: GDP-mannoosikuljettajat ovat kalvoproteiineja, jotka kuljettavat nukleotidisokeri GDP-mannoosia eli guanosiinidifosfaattimannoosia solulimasta Golgin laitteen solukalvon läpi itse Golgin laitteen sisään. Nukleoditisokerikuljettajia on erilaisia ja jokainen niistä on erikoistunut määrättyyn nukleotidisokeriin. GDP-mannoosikuljettajat kuuluvat siis yhtenä alalajina niihin ja niitä tavataan pääasiassa alkueläimillä ja hiivoilla, esimerkiksi ihmisillä niitä ei ole. GDP-mannoosia käytetään substraattina glykosylaatiossa, joka tapahtuu pääosin Golgin laitteessa. Glykosylaatio on riippuvainen näistä kuljettajista ja glykosylaatiossa syntetisoidaan proteiineista ja erilaisista sokereista glykoproteiineja, proteoglykaaneja ja glykolipideja.


title: GDP-mannoosikuljettaja

text: Yleensä eri lajeilla on yksi GDP-mannoosikuljettaja tyyppi, mutta niitä voi olla myös parikin erilaista, kuten "Aspergillus nidulans" tai "Cryptococcus neoformans" -hiivoilla on. Kaikkia Golgin laitteen solukalvon GDP-mannoosikuljettajien rakenteita ei ole tutkittu, mutta tiedetään että "Cryptococcus neoformans" ja "Saccharomyces cerevisiae" -hiivoilla ne koostuvat noin 400 aminohaposta. "S. cerevisiae" ja "C. neoformans" -hiivojen GDP-mannoosikuljettajat ovat aminohappotasoltaan noin 50 prosenttisesti identtiset. "S. cerevisiae" -hiivalla GDP-mannoosikuljettajan rakenne koostuu kymmenestä alfa-heliksistä, jotka ovat kiinnittyneet lyhyillä silmukoilla toisiinsa.


title: GDP-mannoosikuljettaja

text: GDP-mannoosia kuljetetaan Golgin laitteen sisään GDP-mannoosikuljettajien avulla ja samalla Golgin laitteesta eritetään GMP:tä (guanosiinimonofosfaatti) ulos myös GDP-mannoosikuljettajilla. Mannoosia voidaan käyttää substraattina glykosylaatiossa, kun glykosyltransferaasi-entsyymi on ensin irrottanut GDP:n (guanosiinidifosfaattimannoosin) ja mannoosin erilleen GDP-mannoosista Golgin laitteen sisällä. Mannoosia voidaan reaktion jälkeen käyttää glykosylaatioon, mutta GDP:een biokemikaalinen reaktio jatkuu edelleen. Golgin solukalvoon kiinnittynyt nukleotididifosfataasi-entsyymi irrottaa fosfaatin GDP:stä ja muuntaa sen GMP:ksi (GDP <=> GMP + Pi). GMP ja fosfaatti eritetään Golgin laitteesta ulos.


title: GDP-mannoosikuljettaja

text: GDP-mannoosi on negatiivisesti varautunut molekyyli ja tarvitsee siksi kuljettajan. Lisäksi konsentraatiogradientti erot muodostuvat Golgin laitteen ja soluliman välillä, kun GDP-mannoosia kuljetetaan Golgin laitteeseen. GDP-mannoosin Golgin laitteeseen tuominen hankaloituu, koska GDP-mannoosia siirretään konsentraatiogradienttia vastaan, kun sen pitoisuus lisääntyy Golgin laitteen sisällä. Tämän seikan vuoksi GMP:tä eritetään Golgin laitteesta solulimaan. GPD-mannoosikuljettajan sisäosa on positiivisesti varautunut, mikä edesauttaa GDP-mannoosin kiinnittymistä siihen, eli sen affiniteetti kasvaa GDP-mannoosia kohtaan. GDP-mannoosinkuljettajan konformaatio muutoksien avulla se kykenee avautumaan joko soluliman puoleisesti (GDP-mannoosia otetaan sisään) tai Golgin laitteen puoleisesti (GMP:tä eritetään ulos).


title: GDP-mannoosikuljettaja

text: Nisäkkäiltä puuttuu GDP-mannoosikuljettajat, jolloin GDP-mannoosikuljettavat ovat oiva kohde alkueläin parasiittejä tai taudinaiheuttaja hiivoja vastaan, koska niiden toiminnan estäminen ei haittaa isäntäeläintä. Alkueläimet ja hiivat käyttävät näitä kuljettajia mannoproteiinien muodostukseen, jolloin niiden synteesin estäminen voi aiheuttaa taudinaiheuttajien taudinaiheutus- tai elinkyvyn menettämisen, koska siten niiden kasvu ja kapselin muodostuminen heikentyy. Mutaatio- ja hiirikokeiden avulla on selvitetty, että osa taudinaiheuttaja hiivalajeista eivät pystyneet kasvamaan normaalisti ilman näitä kuljettajia ja niiden taudinaiheutuskyky heikkeni.


title: Lituruohot

text: Lituruohot ("Arabidopsis") on ristikukkaiskasvien (Brassicaceae) heimoon kuuluva kasvisuku. Sukuun luetaan nykyisin kuuluvaksi 11 lajia, joiden lisäksi sukuun on kuvattu lähes 25 muutakin lajia, mutta näiden taksonominen asema on toistaiseksi epäselvä. Lituruohot on sijoitettu aiemmin pitkäpalkojen ("Arabis") sekä hietapitkäpalkojen ("Cardaminopsis") sukuihin, ja näiden sukujen erottaminen toisistaan on osittain epäselvää. Lituruohojen ("Arabidopsis") suvun tieteellinen nimi viittaakin pitkäpalkojen ("Arabis") suvun tieteelliseen nimeen ja tarkoittaa "pitkäpalkojen kaltaista".


title: Lituruohot

text: Lituruohot ovat yksi- tai kaksivuotisia ruohovartisia kasveja, joiden varsi on kasvutavaltaan pysty ja haaraton tai muutamaan kertaan haaroittunut. Lehdet ovat ehyt- tai hammaslaitaisia ja tähtikarvallisia. Suurin osa lehdistä on maan rajassa ruusukkeena varren tyvellä. Varsilehtiä on vain muutamia ja ne ovat ruodittomia. Kukkien terälehdet ovat ehyitä ja kapeita sekä kokonaan valkoisia tai tyveltä keltapilkullisia. Lidut ovat lähes neulanohuita, poikkileikkaukseltaan pyöreitä tai lähes pyöreitä ja huomattavasti leveyttään pidempiä. Lidun varsi on litua lyhyempi.


title: Lituruohot

text: Suomessa tavataan kolmea lituruohojen sukuun sijoitettua lajia, hentolituruohoa ("Arabidopsis thaliana"), ruotsinlituruohoa ("Arabidopsis suecica") ja hietalituruohoa ("Arabidopsis arenosa"). Näiden lisäksi Suomessa on tavattu myös pari kertaa etelänpitkäpalkoa ("Arabidopsis halleri").


title: Lituruohot

text: Hentolituruohoa käytetään usein malliorganismina kasvigenetiikan tutkimuksissa.


title: Keihäsjoen valuma-alue (Kuru)

text: Keihäsjoen valuma-alue (Kuru) (vesistöaluetunnus 35.35) on Näsijärven–Ruoveden alueessa sijaitseva toisen jakovaiheen valuma-alue, jonka pinta-ala on 191,95 neliökilometriä. Alueen järvisyys on 5,28 %. Vesistön valuma-alueen alarajana on Vankavesi, jossa reitin vedet laskevat Keihäsjokea myöten seuraavaksi Näsijärven alueella (35.31) olevaan Näsijärven Vankaveteen.


title: Keihäsjoen valuma-alue (Kuru)

text: Kolmannen jakovaiheen alueita ovat seuraavat yhdeksän aluetta tai valuma-aluetta :


title: Jilbab

text: Jilbab on musliminaisten käyttämä pitkä kaapu, jota käytetään yleensä hijabin tai niqabin kanssa. Se peittää koko vartalon paitsi kädet ja kasvot.


title: Jilbab

text: Nike on kehittänyt jilbabista version, joka mahdollistaa urheilun harrastamisen.


title: Jilbab

text: Vuonna 2006 Ison-Britannian korkein oikeus määräsi, että koulu voi vaatia jilbabia käyttävää oppilasta käyttämään sen sijasta tavallista koulupukua.


title: Hollywood Vampires

text: Hollywood Vampires on yhdysvaltalainen rock-musiikkia esittävä yhtye. Sen perustivat vuonna 2015 Alice Cooper, Joe Perry ja Johnny Depp. Yhtyeen nimi tulee The Hollywood Vampires -nimiseltä julkisuuden henkilöiden juomakerholta, jonka Cooper perusti 1970-luvulla.


title: Hollywood Vampires

text: Yhtye on julkaissut vuonna 2015 albumin Hollywood Vampires. Sillä soittavat yhtyeen jäsenten lisäksi mm. Paul McCartney ja Dave Grohl.


title: Hollywood Vampires

text: Yhtye on esiintynyt Suomessa yhden kerran: Helsingissä Kaisaniemen puistossa 10. kesäkuuta 2018.


title: The Death of You and Me

text: The Death of You and Me on brittiläisen rockyhtye Noel Gallagher’s High Flying Birdsin kappale, joka julkaistiin ensimmäisenä singlenä yhtyeen debyyttialbumilta "Noel Gallagher’s High Flying Birds". Kappale on yhtyeen laulaja Noel Gallagherin kirjoittama.


title: The Death of You and Me

text: ”The Death of You and Me” ylsi kotimaassaan Britannian singlelistalla parhaimmillaan sijalle 15. Singlen B-puolena julkaistiin kappale ”The Good Rebel”.


title: Akkad

text: Akkad (tai Agade) oli muinainen kaupunki Mesopotamiassa Eufratin länsirannalla. Sen sijaintia ei enää tunneta, eikä sen historiastakaan tiedetä paljoa. Kaupungissa puhuttiin akkadin kieltä. Legendan mukaan Akkadin rakennutti kuningas Sargon Suuri, joka hallitsi vuosina 2334–2279 eaa., mutta todennäköisempää on, että hän vain kunnosti kaupungin. Sargonin valloitettua naapurivaltiot Akkadista tuli Akkadin valtakunnan keskuskaupunki.


title: Koury

text: Koury on maalaiskunta ja sen keskuskylä Sikasson alueen Yorosson piirissä Malissa. Se sijaitsee Burkina Fason rajalle johtavan maantien varrella 30 kilometriä Yorossosta maanteitse etelään. Kunnassa on 54 300 ja kylässä 14 900 asukasta (vuonna 2009).


title: Koury

text: Kouryn kunta rajoittuu lännessä Yorosson piirin Ourikélan, pohjoisessa Karanganan ja Yorosson ja idässä Mahoun kuntiin sekä etelässä Burkina Fasoon.


title: Koury

text: Kuntaan kuuluu 17 kylää. Asukkaat ovat etupäässä miniankoja. Lisäksi on fulbeja, bambaroita, boboja ja dogoneja.


title: Koury

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maapähkinä, riisi ja lehmänpapu. Myytäväksi kasvatetaan puuvillaa. Kotieläimiä ovat naudat, lampaat, vuohet, aasit ja vähäisessä määrin hevoset. Lisäksi harjoitetaan kalastusta, käsityöammatteja ja pienimuotoista kaupankäyntiä.


title: Sevak Khanagyan

text: Sevak Khanagyan (armen. Սևակ Խանաղյան, ) (s. 28. heinäkuuta 1987 Metsavan, Armenian SNT) on venäläis-armenialainen laulaja. Hän nousi ensimmäistä kertaa kuuluisuuteen kilpailessaan vuonna 2015 "The Voice of Russia" -kilpailun neljännellä tuotantokaudella, ja myöhemmin voittaessaan "X-Factor Ukraine" -kilpailun seuraavana vuonna. Hän ollut myös "The Voice of Armenia" -kilpailun valmentaja sen neljännesta tuotantokaudesta, vuodesta 2017 asti.


title: Sevak Khanagyan

text: Khanagyan edusti Armeniaa vuoden 2018 Eurovision laulukilpailussa Lissabonissa kappaleella ”Qami”.


title: Sevak Khanagyan

text: Khanagyan syntyi 28. heinäkuuta 1987 Metsavanissa, pienessä kylässä Lorrin maakunnassa. Kun hän oli seitsemännellä luokalla, hänen perheensä muutti Kurskiin, Venäjälle. Hän meni myöhemmin opiskelemaan Moskovaan ja valmistui tutkinnolla vuonna 2014.


title: Sevak Khanagyan

text: Vuonna 2015 Khanagyan kilpaili "Glavnaja Stsena" -kilpailussa, joka on Venäjän versio X-Factor-kilpailusta. Hänen valmentajanaan toimi Maksim Fadeev, ja hän karsiutui semifinaaleissa. Myöhemmin samana vuonna hän kilpaili "The Voice of Russia" -kilpailun neljännellä tuotantokaudella. Hän liittyi Polina Gagarinan joukkueeseen, mutta karsiutui kilpailun Kaksintaistelu-vaiheessa. Seuraavana vuonna hän lähti Venäjältä kilpailemaan "X-Factor Ukraine" -kilpailun seitsemännelle tuotantokaudelle. Kilpailun aikana häntä valmensi Anton Savlepov ja hän voitti kilpailun.


title: Sevak Khanagyan

text: Hänen menestyksensä jälkeen "X-Factor Ukraine" -kilpailussa hän palasi kotimaahansa Armeniaan ja tuli valmentajaksi "The Voice of Armenia" -kilpailun kolmannelle tuotantokaudelle. Vuonna 2017 Khanagyan vahvistettiin kilpailijaksi "Depi Evratesil 2018" -kilpailuun, joka on Armenian euroviisukarsinta, kappaleella "Qami". Hän pääsi läpi 21. helmikuuta pidetystä semifinaalista ja voitti kilpailun 25. helmikuuta pidetyssä finaalissa. Hän edusti näin ollen Armeniaa vuoden 2018 Euroviisuissa.


title: Haploryhmä H (Y-DNA)

text:
Haploryhmä H (Y-DNA on Etelä-Intiassa ja romaneilla yleinen ihmisen isälinjan haplotyyppi. Sen tarkempi tunnus on H-L901/M2939. Haploryhmä H on haarautunut haplotyypistä
GHIJK, joka puolestaan on haplotyypin F alalaji. Haploryhmän H olettaan haarautuneen joskus 45000-25000 vuotta sitten. Romaneille tyypillien haploryhmän H alaryhmä on H1, nimenomaan H1a1 (H-M82). Mutta haploryhmä H2 lienee saapunut Eurooppaan jo epipaleoliittisella kiviakudella.


title: Haploryhmä G (Y-DNA)

text: Haploryhmä G (Y-DNA) (G-M201) on Länsi-Aasiassa syntynyt ihmisen isälinjan haplotyyppi. Tätä tyyppiä tavataan eniten Kaukasiassa, Anatoliassa, Iranissa ja Länsi-Siperiassa. melko paljon täytä tyyppiä on mylös Levantissa. Tämä haploryhmä kehittyi tyypistä GHIJK ehkä 23 000–10 000 vuotta sitten. Sen yleismmät alaryhmät ovat G1 ja G2.


title: Haploryhmä G (Y-DNA)

text: Haplotyyppiä G2a tavataan paljon neoliittisesta Euroopasta ajalta 5000-3000 eaa. Esimerkiksi jäämies Ötzi kuluu haploryhmään G2a2b, joka on nykyään Euroopassa hyvin harvinainen.


title: Haploryhmä G (Y-DNA)

text: Haploryhmää G1 tavataan paljon Aanatoliasta, Iranista ja Länsi-Siperiasta.


title: Bürchen

text: Bürchen on kunta Sveitsissä Valais’n kantonissa. Siellä oli vuoden 2016 lopulla 728 vakinaista asukasta.


title: Bürchen

text: Bürchen sijaitsee Rhônen laakson etelärinteellä viisi kilometriä Vispstä lounaaseen. Kylä on 1 300–1 700 metrin korkeudessa, vajaan kilometrin Rhônen laaksoa korkeammalla.


title: Bürchen

text: Alemannit asuttivat alueen 800–900-luvuilla. Kylään rakennettiin ensimmäinen tie 1930-luvulla.


title: Bürchen

text: Bürcheniin johtaa kaksi tietä, idästä Vispistä ja lännestä Turtmannista. Lisäksi läntiseen naapurikylään, Unterbächiin, kulkee köysirata Turtigista.


title: Bürchen

text: Vuoden 2018 talviolympialaisissa kaksi mitalia voittanut Ramon Zenhäusern on kotoisin Bürchenistä.


title: Forza Italia (2013)

text: Forza Italia ( tai "Anna mennä Italia", lyhenne FI) on italialainen keskusta-oikeistolainen puolue, jonka arvioidaan edustavan liberaalikonservatismia, kristillisdemokratiaa ja populismia. Forza Italian puoluejohtajana toimii entinen pääministeri Silvio Berlusconi. Forza Italian edeltäjä oli Vapauden kansa -puolue, joka puolestaan oli syntynyt vuosina 1994–2009 toimineen Forza Italian pohjalle.


title: Aleksei Beljovski-Žukovski

text: Aleksei Aleksejevitš Beljovski-Žukovski (; 26. marraskuuta 1871 Salzburg – noin 1931 Kaukasia) oli venäläinen kreivi, suuriruhtinas Aleksei Aleksandrovitšin ja Aleksandra Žukovskajan poika.


title: Aleksei Beljovski-Žukovski

text: Kreivi Aleksei meni naimisiin 29. elokuuta 1894 prinsessa Maria Petrovna Trubetskajan kanssa (18. kesäkuuta 1872 Venäjä – 20. maaliskuuta 1954 Pariisi), joka oli prinssi Pjotr Trubetskoin tytär.


title: Aleksei Beljovski-Žukovski

text: Kreivin kuoleman tarkkaa päivämäärää ei tiedetä, mutta hän kuoli vuosien 1930–1932 välisenä aikana


title: Onnelin ja Annelin talo

text: Onnelin ja Annelin talo on Marjatta Kurenniemen kirjoittama lastenromaani, joka aloittaa Onneli ja Anneli -kirjasarjan. Ensimmäinen painos julkaistiin vuonna 1966, ja sen on kuvittanut Maija Karma. Kirjasta on otettu useita uusintapainoksia, ja se on osana yhteisniteissä "Onneli ja Anneli 1–2–3" sekä "Onnelin ja Annelin kootut kertomukset".


title: Onnelin ja Annelin talo

text: "Onnelin ja Annelin talo" -kirjaan pohjautuva, Saara Cantellin ohjaama elokuva Onneli ja Anneli sai ensi-iltansa tammikuussa 2014. Kirjasta tehtiin vuonna 2013 painos, jossa on mukana elokuvaliite.


title: Onnelin ja Annelin talo

text: Onneli ja Anneli ovat parhaat ystävät. Ensimmäinen kouluvuosi on päättynyt, ja tytöt viettävät kesälomaa. Eräänä päivänä he löytävät kadulta kirjekuoren, joka on täynnä rahaa. Kuoressa lukee, että "rehellinen löytäjä saa pitää". Kuin sattumalta rouva Ruusupuulla on myynnissä talo, joka on aivan kuin kahdelle pienelle tytölle tehty. Onneli ja Anneli ostavat talon löytämillään rahoilla.